title: Rozhodnutie Predsedníctva Európskeho parlamentu z 12. júna 2017, ktorým sa stanovujú postupy pre vykonávanie nariadenia Európskeho parlamentu a Rady (EÚ, Euratom) č. 1141/2014 o štatúte a financovaní európskych politických strán a európskych politických nadácií

text:
               29.6.2017

               SK

               Úradný vestník Európskej únie

               C 205/2

         ROZHODNUTIE PREDSEDNÍCTVA EURÓPSKEHO PARLAMENTU
   z 12. júna 2017,
   ktorým sa stanovujú postupy pre vykonávanie nariadenia Európskeho parlamentu a Rady (EÚ, Euratom) č. 1141/2014 o štatúte a financovaní európskych politických strán a európskych politických nadácií
   (2017/C 205/02)
   PREDSEDNÍCTVO EURÓPSKEHO PARLAMENTU,
   so zreteľom na Zmluvu o Európskej únii, a najmä na jej článok 10 ods. 4,
   so zreteľom na Zmluvu o fungovaní Európskej únie, a najmä na jej článok 224,
   so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), a najmä na jeho článok 25 ods. 1,
   so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie (2) (ďalej len „nariadenie o rozpočtových pravidlách“),
   so zreteľom na delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia (EÚ, Euratom) č. 966/2012 (3) (ďalej len „pravidlá uplatňovania nariadenia o rozpočtových pravidlách“),
   so zreteľom na delegované nariadenie Komisie (EÚ, Euratom) 2015/2401 z 2. októbra 2015 o obsahu a fungovaní registra európskych politických strán a nadácií (4),
   so zreteľom na Rokovací poriadok Európskeho parlamentu (ďalej len „rokovací poriadok“), a najmä na jeho článok 25 ods. 11 a článok 223a,
   keďže:

               (1)

               Je potrebné stanoviť postupy pre vykonávanie nariadenia (EÚ, Euratom) č. 1141/2014.

               (2)

               Z dôvodu riadneho finančného hospodárenia a transparentnosti je každá žiadosť o financovanie predmetom rozhodnutia Predsedníctva, o ktorom je adresát informovaný a ktoré obsahuje odôvodnenie v prípade, ak opatrenie nepriaznivo ovplyvňuje adresáta,

         PRIJALO TOTO ROZHODNUTIE:
   Článok 1
   Predmet úpravy
   Toto rozhodnutie stanovuje platné postupy pre vykonávanie nariadenia (EÚ, Euratom) č 1141/2014.
   Ak nie je uvedené inak, toto rozhodnutie sa vzťahuje na európske politické strany a na európske politické nadácie.
   Prílohy k tomuto rozhodnutiu tvoria jeho neoddeliteľnú súčasť.
   Článok 2
   Vymedzenie pojmov
   Na účely tohto rozhodnutia:

               (1)

               „žiadateľ“ je strana alebo nadácia, ktorá podáva žiadosť o financovanie podľa článku 18 nariadenia (EÚ, Euratom) č. 1141/2014 buď na základe výzvy na predkladanie žiadostí o príspevky alebo výzvy na predkladanie návrhov;

               (2)

               „povoľujúci úradník“ je pracovník, ktorému boli udelené právomoci povoľujúceho úradníka v súlade s rozhodnutím Predsedníctva zo 16. júna 2014 (5) a rozhodnutím generálneho tajomníka o delegovaní povinností povoľujúceho úradníka;

               (3)

               „úrad“ je Úrad pre európske politické strany a európske politické nadácie uvedený v článku 6 nariadenia (EÚ, Euratom) č. 1141/2014;

               (4)

               „príjemca“ je strana, ktorej bol udelený príspevok, alebo nadácia, ktorej bol udelený grant, v súlade s nariadením (EÚ, Euratom) č. 1141/2014;

               (5)

               „konečná suma financovania“ je buď konečná výška príspevku (pre strany) alebo konečná výška grantu (pre nadácie), stanovená Predsedníctvom na základe jeho rozhodnutia o výročnej správe;

               (6)

               „nadácia“ je európska politická nadácia uvedená v článku 2 bode 4 nariadenia (EÚ, Euratom) č. 1141/2014;

               (7)

               „financovanie“ je buď príspevok v zmysle hlavy VIII druhej časti nariadenia o rozpočtových pravidlách (pre strany) alebo grant na prevádzku v zmysle hlavy VI prvej časti nariadenia o rozpočtových pravidlách (pre nadácie);

               (8)

               „rozhodnutie o financovaní“ je buď rozhodnutie o udelení príspevku (pre strany) alebo grantu (pre nadácie) v súlade s podmienkami uvedenými vo výzve;

               (9)

               „postup financovania“ je postup, ktorý trvá od podania žiadosti až do schválenia výročnej správy a prijatia rozhodnutia o konečnej sume financovania;

               (10)

               „strana“ je európska politická strana uvedená v článku 2 bode 3 nariadenia (EÚ, Euratom) č. 1141/2014.

         Článok 3
   Výzvy
   1.   Po schválení Predsedníctvom povoľujúci úradník zabezpečí uverejnenie výzvy na predkladanie žiadostí o príspevky pre strany a výzvy na predkladanie návrhov pre nadácie (ďalej len „výzvy“).
   2.   Vo výzvach sa stanoví termín, do kedy majú strany a nadácie predložiť písomné žiadosti o financovanie Európskemu parlamentu.
   3.   Vo výzvach sa uvedú tieto údaje:

               (a)

               sledované ciele,

               (b)

               právny rámec,

               (c)

               harmonogram postupu udeľovania financovania,

               (d)

               mechanizmy financovania zo strany Únie,

               (e)

               kritériá oprávnenosti a vylúčenia,

               (f)

               (iba v prípade nadácií) kritériá výberu,

               (g)

               kritériá pridelenia podľa článku 19 nariadenia (EÚ, Euratom) č. 1141/2014,

               (h)

               žiadosť a štruktúra odhadovaného rozpočtu, ktoré má žiadateľ poskytnúť so žiadosťou,

               (i)

               zoznam požadovaných sprievodných dokumentov v prípade potreby,

               (j)

               osobitné a všeobecné podmienky pre udeľovanie príspevkov a grantov v podobe schválenej Predsedníctvom.

         4.   Vo výzve na predkladanie žiadostí o príspevky alebo vo výzve na predkladanie návrhov sa uvedie, že každý žiadateľ sa výslovne písomne zaviaže k plneniu príslušných podmienok a že len vtedy je žiadosť prípustná.
   Článok 4
   Žiadosť o financovanie
   1.   V súlade s článkom 18 ods. 1 nariadenia (EÚ, Euratom) č. 1141/2014 žiadateľ, ktorý chce získať financovanie zo všeobecného rozpočtu Únie, predloží písomnú žiadosť predsedovi Európskeho parlamentu.
   2.   Povoľujúci úradník môže vyzvať žiadateľa, aby v primeranej lehote predložil ďalšie sprievodné dokumenty alebo vysvetlenia týkajúce sa žiadosti.
   Článok 5
   Rozhodnutie o žiadosti o financovanie
   1.   Predsedníctvo rozhodne o žiadostiach o financovanie do troch mesiacov po uzávierke príslušnej výzvy na základe návrhu generálneho tajomníka a po overení súladu s kritériami stanovenými v článkoch 17 a 18 nariadenia (EÚ, Euratom) č. 1141/2014, na ktoré sa odkazuje v článku 3 ods. 3 tohto rozhodnutia. Predsedníctvo zohľadní akékoľvek zmeny, ku ktorým došlo v situácii žiadateľa po predložení žiadosti o financovanie.
   2.   Ak sa žiadosť schváli, Predsedníctvo vydá rozhodnutie o financovaní v súlade so vzorom stanoveným v prílohe 1a (pre strany) alebo v prílohe 1b (pre nadácie), v ktorom sa určí suma udelená žiadateľovi.
   3.   V prípade zamietnutia žiadosti sa v rozhodnutí uvedú dôvody zamietnutia.
   4.   Suma financovania, ktorá je v tomto štádiu iba predbežná, sa určí v súlade s článkom 19 nariadenia (EÚ, Euratom) č. 1141/2014. Konečná suma financovania sa určí v súlade s postupom stanoveným v článku 8 tohto rozhodnutia.
   5.   Ak sa suma určená pre žiadateľa výrazne odlišuje od sumy, ktorá sa očakávala v čase uverejnenia výzvy podľa článku 3 tohto rozhodnutia, Predsedníctvo môže vyzvať predsedu Európskeho parlamentu, aby predložil návrh príslušnému výboru s cieľom upraviť disponibilné rozpočtové prostriedky.
   Článok 6
   Platby
   1.   Financovanie sa príjemcom vypláca formou predbežného financovania, ako sa podrobne uvádza v osobitných podmienkach stanovených v prílohe 1a (pre strany) a v prílohe 1b (pre nadácie). Ak Predsedníctvo v odôvodnených prípadoch nerozhodne inak, predbežné financovanie sa vypláca v jednej splátke vo výške 100 % maximálnej sumy financovania.
   2.   Predsedníctvo môže v jednotlivých prípadoch a na základe analýzy rizika požadovať od príjemcu zloženie zábezpeky na predbežné financovanie v súlade s nariadením o rozpočtových pravidlách.
   3.   Ustanovenia týkajúce sa platieb a ich lehoty sa uvedú v rozhodnutí o financovaní.
   Článok 7
   Externý audit
   1.   Európskemu parlamentu sa priamo od nezávislých externých subjektov alebo odborníkov poverených podľa článku 23 ods. 3 nariadenia (EÚ, Euratom) č. 1141/2014 doručí správa o externom audite uvedená v článku 23 ods. 1 písm. b) nariadenia (EÚ, Euratom) č. 1141/2014.
   2.   Rozsah externého auditu je stanovený v článku 23 ods. 1 písm. b) nariadenia (EÚ, Euratom) č. 1141/2014. Účel externého auditu je bližšie špecifikovaný v platných ustanoveniach časti B všeobecných podmienok stanovených v prílohe 1a (pre strany) a v časti B všeobecných podmienok stanovených v prílohe 1b (pre nadácie).
   Článok 8
   Rozhodnutie o výročnej správe a konečnej sume financovania
   1.   Predsedníctvo na základe návrhu generálneho tajomníka schváli alebo zamietne výročnú správu do 30. septembra roka nasledujúceho po rozpočtovom roku, na ktorý sa výročná správa vzťahuje.
   2.   Predsedníctvo alebo povoľujúci úradník môže požiadať príjemcu, aby predložil dodatočné informácie na účely overenia súladu s príslušnými pravidlami.
   3.   Ak si Predsedníctvo alebo povoľujúci úradník vyžiadajú takéto dodatočné informácie, lehota na rozhodnutie o výročnej správe sa predĺži až do doručenia a vyhodnotenia týchto dodatočných informácií.
   4.   Pokiaľ ide o strany, Predsedníctvo určí každý rok výšku refundovateľných výdavkov na základe výročnej správy. V prípade prenosu nevyužitého financovania do ďalšieho rozpočtového roku sa konečná suma financovania určí v súlade s časťou B všeobecných podmienok stanovených v prílohe 1a.
   5.   V prípade nadácií sa konečná suma grantu určí na základe výročnej správy.
   6.   Konečná suma financovania nesmie prekročiť:

               (a)

               maximálnu sumu financovania stanovenú v rozhodnutí o financovaní;

               (b)

               85 % skutočne vynaložených refundovateľných alebo oprávnených výdavkov.

         7.   Povoľujúci úradník stanoví výšku splatnej sumy pre príjemcu alebo Európsky parlament na základe konečnej sumy financovania určenej podľa odsekov 4 až 6 a predbežného financovania vopred vyplateného podľa rozhodnutia o financovaní.
   8.   Konečná suma financovania sa určí bez toho, aby bolo dotknuté právo Európskeho parlamentu vykonať kontroly ex post v súlade s časťou B všeobecných podmienok stanovených v prílohe 1a (pre strany) a časťou B všeobecných podmienok stanovených v prílohe 1b (pre nadácie) a možnosť retroaktívne upraviť konečnú sumu financovania.
   9.   Rozhodnutia prijaté podľa tohto článku sa oznámia príjemcovi ako jednotné rozhodnutie v súlade s článkom 223a ods. 1 rokovacieho poriadku.
   10.   Platný postup pre schválenie výročnej správy a prijatie rozhodnutia o konečnej sume financovania je bližšie špecifikovaný v časti B všeobecných podmienok stanovených v prílohe 1a (pre strany) a v časti B všeobecných podmienok stanovených v prílohe 1b (pre nadácie).
   11.   Predsedníctvo alebo povoľujúci úradník môže konzultovať úrad v súlade s článkom 6 ods. 9 nariadenia (EÚ, Euratom) č. 1141/2014 s cieľom vyžiadať si dodatočné informácie, ktoré považuje za relevantné pre schválenie výročnej správy alebo pre prijatie rozhodnutia o konečnej sume financovania.
   Článok 9
   Postup pozastavenia
   1.   V súlade s platnými ustanoveniami nariadenia o rozpočtových pravidlách a platnými ustanoveniami časti A všeobecných podmienok stanovených v prílohe 1a (pre strany) a časti A všeobecných podmienok stanovených v prílohe 1b (pre nadácie) sa Predsedníctvo môže na základe návrhu generálneho tajomníka rozhodnúť pozastaviť vyplácanie financovania politickej strane alebo nadácii alebo rozhodnúť obnoviť vyplácanie v prípade, že dôvody tohto pozastavenia už pominuli. Povoľujúci úradník je oprávnený začať tento postup a podniknúť všetky potrebné kroky v súlade s časťou A všeobecných podmienok stanovených v prílohe 1a (pre strany) a s časťou A všeobecných podmienok stanovených v prílohe 1b (pre nadácie) pred takýmto rozhodnutím Predsedníctva.
   2.   Na rozhodnutia prijaté Predsedníctvom podľa tohto článku sa vzťahuje článok 223a ods. 1 tretí pododsek rokovacieho poriadku.
   Článok 10
   Zrušenie rozhodnutia o financovaní
   1.   Predsedníctvo môže na návrh generálneho tajomníka rozhodnúť zrušiť rozhodnutie o financovaní v súlade s nariadením (EÚ, Euratom) č. 1141/2014, a najmä jeho článkom 30, v súlade s platnými ustanoveniami nariadenia o rozpočtových pravidlách a s časťou A všeobecných podmienok stanovených v prílohe 1a (pre strany) a časťou A všeobecných podmienok stanovených v prílohe 1b (pre nadácie). Povoľujúci úradník je oprávnený začať tento postup a podniknúť všetky potrebné kroky v súlade s časťou A všeobecných podmienok stanovených v prílohe 1a (pre strany) a s časťou A všeobecných podmienok stanovených v prílohe 1b (pre nadácie) pred takýmto rozhodnutím Predsedníctva.
   2.   Na rozhodnutia prijaté Predsedníctvom podľa tohto článku sa vzťahuje článok 223a ods. 1 tretí pododsek rokovacieho poriadku.
   3.   Povoľujúci úradník je oprávnený vydať potrebné príkazy na vymáhanie.
   Článok 11
   Ukončenie rozhodnutia o financovaní
   1.   Predsedníctvo môže na návrh generálneho tajomníka rozhodnúť ukončiť rozhodnutie o financovaní v súlade s nariadením (EÚ, Euratom) č. 1141/2014, a najmä jeho článkami 27 a 30, v súlade s platnými ustanoveniami nariadenia o rozpočtových pravidlách a s časťou A všeobecných podmienok stanovených v prílohe 1a (pre strany) a časťou A všeobecných podmienok stanovených v prílohe 1b (pre nadácie). Povoľujúci úradník je oprávnený začať tento postup a podniknúť všetky potrebné kroky v súlade s časťou A všeobecných podmienok stanovených v prílohe 1a (pre strany) a časťou A všeobecných podmienok stanovených v prílohe 1b (pre nadácie) pred takýmto rozhodnutím Predsedníctva.
   2.   Na rozhodnutia prijaté Predsedníctvom podľa tohto článku sa vzťahuje článok 223a ods. 1 tretí pododsek rokovacieho poriadku.
   3.   Povoľujúci úradník je oprávnený vydať potrebné príkazy na vymáhanie.
   Článok 12
   Kontrola
   V rozhodnutí o financovaní sa výslovne uvedie, že Európsky parlament a iné príslušné orgány majú právo vykonávať svoju kontrolnú právomoc v súvislosti s príjemcom, ako je stanovené v článkoch 24 a 25 nariadenia (EÚ, Euratom) č. 1141/2014.
   Článok 13
   Technická podpora
   V súlade s článkom 26 nariadenia (EÚ, Euratom) č. 1141/2014 môžu príjemcovia požiadať o technickú podporu v súlade s rozhodnutím Predsedníctva zo 14. marca 2000 o využívaní priestorov Európskeho parlamentu externými užívateľmi v znení zmien a každý iný druh technickej podpory schválenej Predsedníctvom v podobe neskorších predpisov. Predsedníctvo môže delegovať právomoc prijímať rozhodnutia týkajúce sa technickej podpory na generálneho tajomníka.
   Článok 14
   Právo byť vypočutý
   V prípade, že podľa platného rozhodnutia o financovaní vrátane jeho osobitných a všeobecných podmienok má príjemca právo, pred tým, ako Parlament prijme akékoľvek rozhodnutie, predložiť svoje pripomienky, príjemcovi sa poskytne lehota 10 pracovných dní na predloženie písomných pripomienok, pokiaľ nie je v platných ustanoveniach stanovené inak. Túto lehotu možno na odôvodnenú žiadosť príjemcu jeden raz predĺžiť o ďalších 10 pracovných dní.
   Článok 15
   Zrušenie, nadobudnutie účinnosti a účinné uplatňovanie
   1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa od začiatku postupu udeľovania financovania rozpočtového roku 2018.
   2.   Rozhodnutie Predsedníctva Európskeho parlamentu z 29. marca 2004 (6) sa zrušuje odo dňa nadobudnutia účinnosti tohto rozhodnutia. Naďalej sa však uplatňuje, pokiaľ ide o akty a záväzky súvisiace s prebiehajúcimi postupmi financovania politických strán a nadácií na európskej úrovni, na ktoré sa vzťahuje nariadenie Európskeho parlamentu a Rady (ES) č. 2004/2003 (7).
   Článok 16
   Uverejnenie
   Toto rozhodnutie sa uverejní v Úradnom vestníku Európskej únie a na internetových stránkach Európskeho parlamentu.

      Prílohy – vzor rozhodnutí o financovaní:

               Príloha 1a – vzor rozhodnutia o príspevku – strana

               Príloha 1b – vzor rozhodnutia o grante – nadácia

      (1)  Ú. v. EÚ L 317, 4.11.2014, s. 1.

      (2)  Ú. v. EÚ L 298, 26.10.2012, s. 1.

      (3)  Ú. v. EÚ L 362, 31.12.2012, s. 1.

      (4)  Ú. v. EÚ L 333, 19.12.2015, s. 50.

      (5)  Rozhodnutie Predsedníctva zo 16. júna 2014 o vnútorných pravidlách pre plnenie rozpočtu Európskeho parlamentu.

      (6)  Rozhodnutie Predsedníctva Európskeho parlamentu z 29. marca 2004 upravujúce pravidlá uplatňovania nariadenia Európskeho parlamentu a Rady (ES) č. 2004/2003 o štatúte a financovaní politických strán na európskej úrovni (Ú. v. EÚ C 63, 4.3.2014, s. 1) v znení zmien rozhodnutia zo 7. októbra 2015 (Ú. v. EÚ C 428, 19.12.2015, s. 1).

      (7)  Nariadenie Európskeho parlamentu a Rady (ES) č. 2004/2003 zo 4. novembra 2003 o štatúte a financovaní politických strán na európskej úrovni (Ú. v. EÚ L 297, 15.11.2003, s. 1).

      PRÍLOHA 1a

         [VZOR] ROZHODNUTIE O PRÍSPEVKU – STRANA
         ČÍSLO: …[VLOŽTE]…

         so zreteľom na Zmluvu o Európskej únii, a najmä na jej článok 10 ods. 4,
         so zreteľom na Zmluvu o fungovaní Európskej únie, a najmä na jej článok 224,
         so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), a najmä na jeho článok 25 ods. 1,
         so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie (2) (ďalej len „nariadenie o rozpočtových pravidlách“),
         so zreteľom na delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia (EÚ, Euratom) č. 966/2012 (3) (ďalej len „pravidlá uplatňovania nariadenia o rozpočtových pravidlách“)
         so zreteľom na delegované nariadenie Komisie (EÚ, Euratom) 2015/2401 z 2. októbra 2015 o obsahu a fungovaní registra európskych politických strán a nadácií (4),
         so zreteľom na Rokovací poriadok Európskeho parlamentu, a najmä na jeho článok 25 ods. 11,
         so zreteľom na rozhodnutie Predsedníctva Európskeho parlamentu z 12. júna 2017 (5), ktorým sa stanovujú postupy pre vykonávanie nariadenia (EÚ, Euratom) č. 1141/2014,
         so zreteľom na podmienky, ktoré Európsky parlament stanovil vo výzve na predkladnie žiadostí o príspevky s cieľom udeliť financovanie politickým stranám na európskej úrovni,
         keďže:

                     (1)

                     Článok 10 ods. 4 Zmluvy o Európskej únii stanovuje, že politické strany na európskej úrovni majú prispievať k formovaniu európskeho politického vedomia a k vyjadrovaniu vôle občanov Únie.

                     (2)

                     Toto rozhodnutie je výsledkom výzvy na predkladanie žiadostí o príspevky, ktorou boli žiadatelia informovaní o vzore rozhodnutia o financovaní vrátane jeho podmienok.

                     (3)

                     [príjemca] predložil žiadosť o financovanie dňa [dátum doručenia Európskemu parlamentu] a výslovne súhlasil s podmienkami rozhodnutia o financovaní,

               PREDSEDNÍCTVO EURÓPSKEHO PARLAMENTU PRESKÚMALO žiadosť na svojej schôdzi [dátum] a PRIJALO TOTO ROZHODNUTIE:
         Priame finančné príspevky v zmysle článku 204a nariadenia o rozpočtových pravidlách (ďalej len „financovanie“) sa udeľujú:

                     [úplný oficiálny názov príjemcu]

                     [úradná právna forma]

                     [registračné číslo]

                     [úplná adresa sídla]

                     [identifikačné číslo pre DPH],

                     (ďalej len „príjemca“),

               ktorého na účely tohto rozhodnutia o financovaní zastupuje:
         …[zástupca oprávnený prijať právne záväzky]…..,
         s cieľom podporovať štatutárne činnosti a ciele príjemcu,
         v súlade s podmienkami stanovenými vo výzve na predkladanie žiadostí o príspevky a v tomto rozhodnutí o príspevku (ďalej len „rozhodnutie o financovaní“) vrátane jeho osobitných podmienok, všeobecných podmienok a odhadovaného rozpočtu v prílohe, ktoré tvoria neoddeliteľnú súčasť tohto rozhodnutia o financovaní.
         Ustanovenia osobitných podmienok majú prednosť pred ustanoveniami iných častí tohto rozhodnutia. Ustanovenia všeobecných podmienok majú prednosť pred ustanoveniami iných príloh.

            Obsah

                     I.

                  OSOBITNÉ PODMIENKY
                  9

                     Článok I.1 –

                  Predmet rozhodnutia
                  9

                     Článok I.2 –

                  Obdobie oprávnenosti
                  10

                     Článok I.3 –

                  Forma financovania
                  10

                     Článok I.4 –

                  Predbežná (maximálna) suma financovania
                  10

                     Článok I.5 –

                  Platby a platobné ustanovenia
                  10

                     I.5.1

                  Predbežné financovanie
                  10

                     I.5.2

                  Vyplatenie zostatku alebo vymáhanie neoprávnene vyplateného predbežného financovania
                  10

                     I.5.3

                  Mena
                  10

                     Článok I.6 –

                  Bankový účet
                  10

                     Článok I.7 –

                  Všeobecné administratívne ustanovenia
                  11

                     Článok I.8 –

                  Nadobudnutie účinnosti rozhodnutia
                  11

                     II.

                  VŠEOBECNÉ PODMIENKY
                  11

                     ČASŤ A:

                  PRÁVNE A ADMINISTRATÍVNE USTANOVENIA
                  11

                     Článok II.1 –

                  Vymedzenie pojmov
                  11

                     Článok II.2 –

                  Všeobecné povinnosti príjemcu
                  12

                     Článok II.3 –

                  Povinnosti spojené s bankovým účtom
                  12

                     Článok II.4 –

                  Zodpovednosť za škody
                  12

                     Článok II.5 –

                  Dôvernosť
                  13

                     Článok II.6 –

                  Spracovanie osobných údajov
                  13

                     Článok II.7 –

                  Uchovávanie záznamov
                  13

                     Článok II.8 –

                  Zviditeľnenie financovania únie
                  13

                     II.8.1

                  Informácie o financovaní Únie
                  13

                     II.8.2

                  Vyhlásenia vylučujúce zodpovednosť Európskeho parlamentu
                  13

                     II.8.3

                  Zverejnenie informácií zo strany Európskeho parlamentu
                  13

                     Článok II.9 –

                  Zadávanie zákaziek zo strany príjemcu
                  13

                     II.9.1

                  Zásady
                  13

                     II.9.2

                  Uchovávanie záznamov
                  14

                     II.9.3

                  Kontrola
                  14

                     II.9.4

                  Zodpovednosť
                  14

                     Článok II.10 –

                  Vyššia moc
                  14

                     Článok II.11 –

                  Pozastavenie vyplácania financovania
                  14

                     II.11.1

                  Dôvody pozastavenia
                  14

                     II.11.2

                  Postup pozastavenia
                  14

                     II.11.3

                  Účinky pozastavenia
                  14

                     II.11.4

                  Obnovenie vyplácania
                  15

                     Článok II.12 –

                  Zrušenie rozhodnutia o financovaní európskym parlamentom
                  15

                     II.12.1

                  Dôvody zrušenia
                  15

                     II.12.2

                  Postup zrušenia
                  15

                     II.12.3

                  Účinky zrušenia
                  15

                     Článok II.13 –

                  Ukončenie rozhodnutia o financovaní
                  15

                     II.13.1

                  Ukončenie na žiadosť príjemcu
                  15

                     II.13.2

                  Ukončenie Európskym parlamentom
                  15

                     II.13.3

                  Účinky ukončenia
                  16

                     Článok II.14 –

                  Postúpenie
                  16

                     Článok II.15 –

                  Úrok z omeškania
                  16

                     Článok II.16 –

                  Uplatniteľné právo
                  16

                     Článok II.17 –

                  Právo na vypočutie
                  16

                     ČASŤ B:

                  FINANČNÉ USTANOVENIA
                  16

                     Článok II.18 –

                  Refundovateľné výdavky
                  16

                     II.18.1

                  Podmienky
                  16

                     II.18.2

                  Príklady refundovateľných výdavkov
                  17

                     Článok II.19 –

                  Nerefundovateľné výdavky
                  17

                     Článok II.20 –

                  Materiálne príspevky
                  18

                     Článok II.21 –

                  Rozpočtové presuny
                  18

                     Článok II.22 –

                  Ohlasovacia povinnosť
                  18

                     II.22.1

                  Výročná správa
                  18

                     II.22.2

                  Správa o externom audite
                  19

                     Článok II.23 –

                  Rozhodnutie o výročnej správe
                  19

                     Článok II.24 –

                  Rozhodnutie o konečnej sume financovania
                  20

                     II.24.1

                  Vplyv výročnej správy
                  20

                     II.24.2

                  Finančný limit
                  20

                     II.24.3

                  Prenos nevyužitého financovania
                  20

                     II.24.4

                  Rozhodnutie o konečnej sume financovania
                  20

                     II.24.5

                  Vymáhanie nevyužitého financovania
                  20

                     II.24.6

                  Zostatok financovania
                  20

                     II.24.7

                  Prebytok vlastných zdrojov
                  20

                     Článok II.25 –

                  Úroky z predbežného financovania
                  21

                     Článok II.26 –

                  Vymáhanie pohľadávok
                  21

                     II.26.1

                  Úroky z omeškania
                  21

                     II.26.2

                  Započítanie
                  21

                     II.26.3

                  Bankové poplatky
                  21

                     Článok II.27 –

                  Finančná záruka
                  22

                     Článok II.28 –

                  Kontrola
                  22

                     II.28.1

                  Všeobecné ustanovenia
                  22

                     II.28.2

                  Povinnosť uchovávať dokumenty
                  22

                     II.28.3

                  Povinnosť poskytovať dokumenty a/alebo informácie
                  22

                     II.28.4

                  Návštevy na mieste
                  22

                     II.28.5

                  Námietkové konanie
                  22

                     II.28.6

                  Účinky zistení z auditu
                  23

                     II.28.7

                  Práva úradu OLAF na kontrolu
                  23

                     II.28.8

                  Práva Európskeho dvora audítorov na kontrolu
                  23

                     II.28.9

                  Nesplnenie povinností vyplývajúcich z článku II.28.1 až 4
                  23

                     Príloha –

                  Odhadovaný rozpočet
                  24
               I.   OSOBITNÉ PODMIENKY

            Článok I.1

            Predmet rozhodnutia

         Európsky parlament udelí financovanie na vykonávanie štatutárnych činností a cieľov príjemcu v rozpočtovom roku [vložte] v súlade s podmienkami stanovenými v osobitných podmienkach a všeobecných podmienkach (ďalej len „podmienky“), ako aj v súlade s prílohou k rozhodnutiu o financovaní. To predstavuje vykonávanie rozhodnutia o financovaní Európskym parlamentom.
         Príjemca použije financovanie na účely vykonávania svojich štatutárnych činností a cieľov, pričom bude konať na vlastnú zodpovednosť a v súlade s podmienkami a prílohou k rozhodnutiu o financovaní. To predstavuje vykonávanie rozhodnutia o financovaní príjemcom.

            Článok I.2

            Obdobie oprávnenosti

         Obdobie oprávnenosti na financovanie zo strany Únie sa stanovuje od [vložte DD/MM/RR] do [vložte DD/MM/RR].

            Článok I.3

            Forma financovania

         Príspevky udelené príjemcovi podľa hlavy VIII časti II nariadenia o rozpočtových pravidlách majú formu refundácie istého percenta skutočne vynaložených refundovateľných výdavkov.

            Článok I.4

            Predbežná (maximálna) suma financovania

         Európsky parlament prispeje maximálnou sumou vo výške [vložte sumu] EUR, ktorá nepresiahne 85 % celkových odhadovaných refundovateľných výdavkov.
         Odhadované refundovateľné výdavky príjemcu sú stanovené v prílohe (ďalej len „odhadovaný rozpočet“). Odhadovaný rozpočet musí byť vyrovnaný a musí poskytovať prehľad o všetkých nákladoch a príjmoch príjemcu za obdobie oprávnenosti. Refundovateľné výdavky musia byť oddelené od nerefundovateľných výdavkov podľa článku II.18.

            Článok I.5

            Platby a platobné ustanovenia

         Financovanie sa poskytne v súlade s nasledujúcim harmonogramom a ustanoveniami.
         I.5.1.   Predbežné financovanie

         Platba predbežného financovania vo výške [vložte sumu] EUR, čo predstavuje [spravidla 100 %, v inom prípade vložte percento podľa rozhodnutia Európskeho parlamentu] maximálnej sumy stanovenej v článku I.4 tohto rozhodnutia o financovaní, sa vyplatí príjemcovi do 30 dní odo dňa nadobudnutia účinnosti rozhodnutia o financovaní alebo, v náležitých prípadoch, odo dňa, keď Európsky parlament dostane finančnú záruku vo výške [vložte sumu] EUR, a to podľa toho, čo nastane neskôr.
         I.5.2.   Vyplatenie zostatku alebo vymáhanie neoprávnene vyplateného predbežného financovania

         Zostatok financovania sa vyplatí príjemcovi alebo akékoľvek predbežné financovanie vyplatené neoprávnene sa bude vymáhať v lehote 30 dní po rozhodnutí Európskeho parlamentu o výročnej správe a určení konečnej sumy financovania podľa článku II.24.
         I.5.3.   Mena

         Európsky parlament vykonáva platby v eurách. Akýkoľvek prepočet skutočných nákladov do eurí sa uskutočňuje podľa denného kurzu uverejneného v Úradnom vestníku Európskej únie v sérii C alebo v prípade, že kurz nie je uverejnený, podľa mesačnej účtovnej sadzby stanovenej Európskym parlamentom a uverejnenej na jeho internetovej stránke v deň, keď Európsky parlament vystaví príkaz na úhradu, s výnimkou prípadov, keď je v osobitných podmienkach výslovne uvedené inak.
         Platby Európskeho parlamentu sa považujú za uskutočnené v deň ich odpísania z účtu Európskeho parlamentu.

            Článok I.6

            Bankový účet

         Platby sa poukazujú na bankový účet alebo podúčet príjemcu v banke so sídlom v členskom štáte Európskej únie, denominovaný v eurách, pričom podrobné údaje sú uvedené nižšie:

                     Názov banky: […]

                     Adresa pobočky, v ktorej je účet vedený: […]

                     Presné meno/názov majiteľa účtu: […]

                     Celé číslo účtu (vrátane bankových kódov): […]

                     IBAN: […]

                     Kód BIC / SWIFT: […]

            Článok I.7

            Všeobecné administratívne ustanovenia

         Všetka komunikácia adresovaná Európskemu parlamentu v súvislosti s rozhodnutím o financovaní sa uskutočňuje v písomnej forme s uvedením čísla rozhodnutia o financovaní a zasiela sa na túto adresu:

                     Európsky parlament

                     predseda

                     c/o generálny riaditeľ pre financie

                     kancelária SCH 05B031

                     L-2929 Luxemburg

               Európsky parlament považuje obyčajnú poštovú zásielku za doručenú v deň, keď bola oficiálne zaregistrovaná na poštovom oddelení Európskeho parlamentu.
         Rozhodnutie o financovaní sa adresuje príjemcovi na túto adresu:

                     Pán/Pani […]

                     [Titul]

                     [Oficiálny názov prijímajúceho subjektu]

                     [Celá adresa sídla]

               Akákoľvek zmena adresy príjemcu sa bezodkladne oznamuje Európskemu parlamentu v písomnej forme.

            Článok I.8

            Nadobudnutie účinnosti rozhodnutia

         Rozhodnutie o financovaní nadobúda účinnosť v deň jeho podpísania v mene Európskeho parlamentu.
         II.   VŠEOBECNÉ PODMIENKY

         ČASŤ A: PRÁVNE A ADMINISTRATÍVNE USTANOVENIA

            Článok II.1

            Vymedzenie pojmov

         Na účely tohto rozhodnutia o financovaní:

                     (1)

                        „správa o činnosti“ je písomné odôvodnenie nákladov vzniknutých počas obdobia oprávnenosti. Napríklad vysvetlenie činností, administratívnych nákladov atď. Správa o činnosti je súčasťou výročnej správy;

                     (2)

                        „výročná správa“ je správa, ktorá sa má predložiť do šiestich mesiacov po ukončení rozpočtového roka v súlade s článkom 23 nariadenia (EÚ, Euratom) č. 1141/2014 a článkom 204l nariadenia o rozpočtových pravidlách;

                     (3)

                        „zostatok financovania“ je rozdiel medzi sumou predbežného financovania podľa článku I.5.1 a konečnou sumou financovania stanovenou podľa článku II.24.4;

                     (4)

                        „zúčtovanie predbežného financovania“ je situácia, keď konečnú sumu financovania stanovuje povoľujúci úradník a suma vyplatená príjemcovi už nie je vlastníctvom Únie;

                     (5)

                        „konflikt záujmov“ je situácia, v ktorej je nestranné a objektívne vykonávanie rozhodnutia o financovaní príjemcom ohrozené z dôvodov týkajúcich sa rodiny, citového života, národnej príslušnosti, hospodárskeho záujmu alebo akéhokoľvek iného záujmu spoločného s akoukoľvek treťou stranou v súvislosti s predmetom rozhodnutia o financovaní. Politická príslušnosť v zásade nepredstavuje dôvod konfliktu záujmov v prípade dohôd uzavretých medzi politickou stranou a organizáciou, ktorá vyznáva rovnaké politické hodnoty. Napriek tomu sa však v prípade takejto dohody musí zachovať súlad s článkom 22 nariadenia (EÚ, Euratom) č. 1141/2014;

                     (6)

                        „materiálne príspevky“ alebo „hmotné dary“ sú nefinančné zdroje, ktoré dajú tretie strany bezplatne k dispozícii príjemcovi podľa článku 2 bodov 7 a 8 nariadenia (EÚ, Euratom) č. 1141/2014;

                     (7)

                        „rozpočtový rok N“ alebo „obdobie oprávnenosti“ je obdobím vykonávania činností, na ktoré bolo udelené financovanie podľa rozhodnutia o financovaní, ako sa uvádza v článku I.2;

                     (8)

                        „vyššia moc“ je každá nepredvídateľná a výnimočná situácia alebo udalosť, ktorú nemôže príjemca ani Európsky parlament ovplyvniť a ktorá bráni ktorémukoľvek z nich v plnení akejkoľvek z ich povinností vyplývajúcich z rozhodnutia o financovaní, ktorú nie je možné pripísať chybe alebo nedbanlivosti na ich strane alebo na strane subdodávateľov, pridružených subjektov alebo tretích strán poberajúcich finančnú podporu, a ktorej nebolo možné zabrániť napriek náležitej pozornosti pri výkone ich povinností. Za vyššiu moc sa nemôžu považovať tieto prípady: pracovné spory, štrajky, finančné ťažkosti alebo neposkytnutie plnenia, nedostatky vo vybavení alebo chyby materiálu či omeškania pri poskytovaní plnenia, vybavenia alebo materiálu, pokiaľ nie sú priamym dôsledkom relevantného prípadu vyššej moci;

                     (9)

                        „oficiálne oznámiť“ je komunikovať písomne poštou alebo elektronicky e-mailom s potvrdením o doručení;

                     (10)

                        „podvod“ je akékoľvek úmyselné konanie alebo opomenutie poškodzujúce finančné záujmy Únie, pokiaľ ide o používanie alebo predloženie nepravdivých, nesprávnych alebo neúplných vyhlásení či dokumentov alebo nezverejnenie informácií v rozpore s konkrétnou povinnosťou;

                     (11)

                        „financovanie“ sú priame finančné príspevky v zmysle druhej časti hlavy VIII nariadenia o rozpočtových pravidlách a kapitoly IV nariadenia (EÚ, Euratom) č. 1141/2014;

                     (12)

                        „nezrovnalosť“ je akékoľvek porušenie ustanovenia práva Únie vyplývajúce z konania alebo opomenutia zo strany príjemcu, ktoré má alebo by malo poškodzujúci vplyv na rozpočet Únie;

                     (13)

                        „vlastné zdroje“ sú externé zdroje financovania iné ako financovanie Únie. Napríklad: dary, príspevky od členov (ako sú vymedzené v článku 2 bodoch 7 a 8 nariadenia (EÚ, Euratom) č. 1141/2014) atď.;

                     (14)

                        „spriaznená osoba“ je akákoľvek osoba, ktorá má právomoc zastupovať príjemcu alebo v jeho mene prijímať rozhodnutia;

                     (15)

                        „závažná chyba“ je akékoľvek porušenie ustanovenia rozhodnutia o financovaní vyplývajúce z konania alebo opomenutia, ktoré spôsobí alebo by mohlo spôsobiť stratu pre rozpočet Európskej únie.

            Článok II.2

            Všeobecné povinnosti príjemcu

         Príjemca:

                     (a)

                     nesie výlučnú zodpovednosť a dôkazné bremeno v súvislosti s dodržiavaním všetkých povinností, ktoré pre neho vyplývajú z platných právnych predpisov;

                     (b)

                     je povinný nahradiť v plnom rozsahu každú škodu spôsobenú Európskemu parlamentu v dôsledku vykonávania vrátane nesprávneho vykonávania rozhodnutia o financovaní, s výnimkou prípadov vyššej moci;

                     (c)

                     nesie výlučnú zodpovednosť voči tretím stranám vrátane zodpovednosti za akúkoľvek škodu, ktorá im vznikne počas vykonávania rozhodnutia o financovaní;

                     (d)

                     okamžite informuje Európsky parlament o každej zmene svojej právnej, finančnej, technickej, organizačnej alebo vlastníckej situácie a o každej zmene svojho mena, adresy či právneho zástupcu;

                     (e)

                     prijíma všetky potrebné opatrenia, aby zabránil vzniku konfliktu záujmov.

            Článok II.3

            Povinnosti spojené s bankovým účtom

         Účet alebo podúčet, uvedený v článku I.6, musí umožňovať identifikáciu súm, ktoré poukazuje Európsky parlament, a musí byť vyhradený výlučne na prijímanie súm uvedených v článku I.5, ktoré poukazuje Európsky parlament.
         Ak sumy poukázané na tento účet ako predbežné financovanie narastajú o úrok alebo podobné výhody v súlade s právom členského štátu, na ktorého území je účet otvorený, získa Európsky parlament tieto úroky alebo výhody späť v súlade s podmienkami stanovenými v článku II.25 podľa článku 204k bodu 5 nariadenia o rozpočtových pravidlách.
         Sumy, ktoré poukazuje Európsky parlament, sa v nijakom prípade nemôžu využívať na špekulatívne účely.
         Predbežné financovanie zostáva majetkom Únie, pokým sa nezúčtuje voči konečnej sume financovania.

            Článok II.4

            Zodpovednosť za škody

         Európsky parlament nie je zodpovedný za škodu, ktorú spôsobí alebo utrpí príjemca vrátane akejkoľvek škody spôsobenej tretím stranám počas alebo v dôsledku vykonávania tohto rozhodnutia o financovaní.
         Okrem prípadov vyššej moci príjemca alebo spriaznená osoba Európskemu parlamentu nahradí všetku škodu, ktorú Európsky parlament utrpí v dôsledku vykonávania rozhodnutia o financovaní, alebo z dôvodu, že rozhodnutie o financovaní nebolo vykonávané v plnom súlade s jeho ustanoveniami.

            Článok II.5

            Dôvernosť

         Ak sa v tomto rozhodnutí o financovaní, v článku 32 nariadenia (EÚ, Euratom) č. 1141/2014 a v iných uplatniteľných právnych aktoch Únie neuvádza inak, Európsky parlament a príjemca sa zaväzujú, že zachovajú dôvernosť všetkých dokumentov, informácií alebo iných materiálov, ktoré sú v priamom vzťahu s predmetom tohto rozhodnutia o financovaní.

            Článok II.6

            Spracovanie osobných údajov

         Všetky osobné údaje získané v súvislosti s rozhodnutím o financovaní sa spracúvajú v súlade s článkom 33 nariadenia (EÚ, Euratom) č. 1141/2014 a s nariadením Európskeho parlamentu a Rady (ES) č. 45/2001 (6).
         Tieto údaje sa spracúvajú iba na účely vykonávania a monitorovania rozhodnutia o financovaní bez toho, aby bola dotknutá možnosť ich poskytovania orgánom zodpovedným za vykonávanie inšpekcií a auditov v súlade s právnymi predpismi Únie.

            Článok II.7

            Uchovávanie záznamov

         V súlade s článkom 204o nariadenia o rozpočtových pravidlách príjemca uchováva všetky záznamy a podkladové dokumenty súvisiace s vykonávaním rozhodnutia o financovaní počas obdobia piatich rokov od predloženia výročnej správy vrátane ročných účtovných závierok uvedených v článku 204l ods. 1 nariadenia o rozpočtových pravidlách.
         Záznamy týkajúce sa auditov, odvolaní, sporov alebo vyrovnania pohľadávok, ktoré vznikli pri využívaní financovania, sa uchovávajú, kým sa tieto audity, odvolania, spory alebo vyrovnania pohľadávok neukončia.

            Článok II.8

            Zviditeľnenie financovania Únie

         II.8.1.   Informácie o financovaní Únie

         Pokiaľ Európsky parlament nepožaduje alebo neschváli inak, musí sa v každom oznámení alebo publikácii príjemcu, ktoré sa týkajú rozhodnutia o financovaní, a to aj na konferencii, seminári alebo v akýchkoľvek informačných alebo propagačných materiáloch (ako sú brožúry, letáky, plagáty, prezentácie, v elektronickej forme atď.) uviesť, že program dostal finančnú podporu z Európskeho parlamentu.
         II.8.2.   Vyhlásenia vylučujúce zodpovednosť Európskeho parlamentu

         V každom oznámení alebo publikácii príjemcu, bez ohľadu na formu a médium, sa musí uviesť, že za ne zodpovedá výlučne ich autor a že Európsky parlament nezodpovedá za použitie informácií uvedených v tomto oznámení alebo publikácii.
         II.8.3.   Zverejnenie informácií zo strany Európskeho parlamentu

         Európsky parlament zverejní na internetovej stránke informácie vymedzené v článku 32 nariadenia (EÚ, Euratom) č. 1141/2014.

            Článok II.9

            Zadávanie zákaziek zo strany príjemcu

         II.9.1.   Zásady

         V súlade s článkom 204b ods. 2 nariadenia o rozpočtových pravidlách môže byť financovanie použité na refundáciu výdavkov spojených so zmluvami uzatvorenými príjemcom za predpokladu, že pri ich uzatváraní nedošlo k žiadnemu konfliktu záujmov.
         Pri zmluvách s hodnotou presahujúcou 60 000 EUR na dodávateľa a na tovar alebo službu príjemca zhromaždí aspoň tri ponuky prijaté v reakcii na písomnú výzvu na predkladanie ponúk, ktorá obsahuje podrobné požiadavky na verejné obstarávanie. Trvanie príslušných zmlúv nesmie prekročiť päť rokov.
         Ak sa predložili menej než tri ponuky v reakcii na písomnú výzvu na predkladanie ponúk, príjemca je povinný preukázať, že nebolo možné získať viac ponúk na príslušné verejné obstarávanie.
         II.9.2.   Uchovávanie záznamov

         Príjemca uchováva záznam o vyhodnotení ponúk a písomne zdôvodní svoj výber konečného dodávateľa.
         II.9.3.   Kontrola

         Príjemca zabezpečí, aby Európsky parlament, Úrad pre európske politické strany a európske politické nadácie, Európsky dvor audítorov a Európsky úrad pre boj proti podvodom (OLAF) mohli uplatňovať svoju právomoc kontroly podľa kapitoly V nariadenia (EÚ, Euratom) č. 1141/2014 a podľa článku 204n nariadenia o rozpočtových pravidlách. Príjemca zabezpečí, aby sa v zmluvách uzatvorených s tretími stranami stanovila možnosť uplatnenia tejto právomoci kontroly aj vo vzťahu k týmto tretím stranám.
         II.9.4.   Zodpovednosť

         Za vykonávanie rozhodnutia o financovaní a dodržiavanie ustanovení rozhodnutia o financovaní je zodpovedný výlučne príjemca. Príjemca sa zaviaže, že prijme všetky opatrenia potrebné na to, aby sa dodávateľ zriekol všetkých nárokov voči Európskemu parlamentu vyplývajúcich z rozhodnutia o financovaní.

            Článok II.10

            Vyššia moc

         Ak je Európsky parlament alebo príjemca vystavený prípadu vyššej moci, bezodkladne to oznámi doporučeným listom s doručenkou alebo rovnocenným spôsobom druhej strane so spresnením charakteru, pravdepodobného trvania a predpokladaných následkov danej situácie.
         Európsky parlament a príjemca vynaložia všetko úsilie na minimalizáciu prípadnej škody spôsobenej vyššou mocou.
         Európsky parlament ani príjemca sa nedopúšťa nesplnenia akejkoľvek svojej povinnosti vyplývajúcej z rozhodnutia o financovaní, ak mu v jej plnení zabránila vyššia moc.

            Článok II.11

            Pozastavenie vyplácania financovania

         II.11.1.   Dôvody pozastavenia

         Európsky parlament je oprávnený pozastaviť vyplácanie financovania v súlade s príslušnými pravidlami v rámci nariadenia o rozpočtových pravidlách v týchto prípadoch:

                     i)

                     ak má podozrenie, že príjemca neplní svoje povinnosti súvisiace s využívaním príspevkov stanovené v článku 204k nariadenia o rozpočtových pravidlách, a to až kým sa toto podozrenie overí, alebo

                     ii)

                     ak bola na príjemcu uvalená finančná sankcia stanovená v článku 27 ods. 4 nariadenia (EÚ, Euratom) č. 1141/2014, a to až do úhrady tejto finančnej sankcie.

               II.11.2.   Postup pozastavenia

               Krok 1
            – Pred pozastavením vyplácania Európsky parlament oficiálne oznámi príjemcovi svoj zámer pozastaviť vyplácanie, pričom uvedie dôvody pozastavenia, a vyzve príjemcu, aby do 30 kalendárnych dní od prijatia tohto oznámenia predložil pripomienky.

               Krok 2
            – Ak sa Európsky parlament po uplynutí lehoty na predloženie pripomienok rozhodne nepokračovať v postupe pozastavenia, oznámi toto rozhodnutie príjemcovi.
         Ak sa Európsky parlament po uplynutí lehoty na predloženie pripomienok rozhodne pokračovať v postupe pozastavenia, oficiálne to oznámi príjemcovi prostredníctvom odôvodneného rozhodnutia o pozastavení, pričom ho informuje o:

                     (i)

                     orientačnom dátume ukončenia potrebného overenia v prípade uvedenom v článku II.11.1 bode i) a

                     (ii)

                     o akýchkoľvek právnych prostriedkoch nápravy.

               II.11.3.   Účinky pozastavenia

         Účinkom pozastavenia vyplácania je skutočnosť, že príjemca nemá nárok na platby od Európskeho parlamentu až dovtedy, kým sa nedokončí overenie uvedené v bode i) kroku 2 v článku II.11.2, alebo kým nepominie dôvod pozastavenia. Nie je tým dotknuté právo Európskeho parlamentu ukončiť financovanie alebo zrušiť rozhodnutie o financovaní.
         II.11.4.   Obnovenie vyplácania

         Od okamihu, keď pominie dôvod pozastavenia vyplácania, sa všetky príslušné platby obnovia a Európsky parlament to oznámi príjemcovi.

            Článok II.12

            Zrušenie rozhodnutia o financovaní Európskym parlamentom

         II.12.1.   Dôvody zrušenia

         Európsky parlament je oprávnený zrušiť rozhodnutie o financovaní na základe rozhodnutia úradu o vymaze príjemcu z registra, s výnimkou prípadov uvedených v článku 30 ods. 2 treťom pododseku nariadenia (EÚ, Euratom) č. 1141/2014.
         II.12.2   Postup zrušenia

               Krok 1
            – Pred zrušením rozhodnutia o financovaní Európsky parlament oficiálne oznámi príjemcovi svoj zámer zrušiť rozhodnutie, pričom uvedie dôvody zrušenia, a vyzve príjemcu, aby do 30 kalendárnych dní od prijatia tohto oznámenia predložil pripomienky.

               Krok 2
            – Ak sa Európsky parlament po uplynutí lehoty na predloženie pripomienok rozhodne nezrušiť rozhodnutie o financovaní, oznámi toto rozhodnutie príjemcovi.
         Ak sa Európsky parlament po uplynutí lehoty na predloženie pripomienok rozhodne zrušiť rozhodnutie o financovaní, zrušenie príjemcovi oficiálne oznámi prostredníctvom odôvodneného rozhodnutia.
         Každá suma, ktorá bola príjemcovi vyplatená neoprávnene, sa bude vymáhať podľa platných ustanovení nariadenia o rozpočtových pravidlách.
         II.12.3.   Účinky zrušenia

         Rozhodnutie zrušiť rozhodnutie o financovaní má retroaktívny účinok k dátumu prijatia rozhodnutia o financovaní.

            Článok II.13

            Ukončenie rozhodnutia o financovaní

         II.13.1.   Ukončenie na žiadosť príjemcu

         Príjemca môže požiadať o ukončenie rozhodnutia o financovaní.
         Príjemca ukončenie oficiálne oznámi Európskemu parlamentu, pričom uvedie:

                     (a)

                     dôvody ukončenia a

                     (b)

                     dátum nadobudnutia účinnosti ukončenia, ktorý nesmie byť skorší ako dátum zaslania oficiálneho oznámenia.

               Ukončenie nadobúda účinnosť dňom stanoveným v rozhodnutí o ukončení.
         II.13.2.   Ukončenie Európskym parlamentom

         a)   Dôvody ukončenia

         Európsky parlament je oprávnený ukončiť rozhodnutie o financovaní v ktoromkoľvek z týchto prípadov:

                     (a)

                     na základe rozhodnutia úradu o výmaze príjemcu z registra, v prípadoch uvedených v článku 30 ods. 2 treťom pododseku nariadenia (EÚ, Euratom) č. 1141/2014;

                     (b)

                     ak už príjemca nespĺňa ustanovenia článku 18 ods. 2 nariadenia (EÚ, Euratom) č. 1141/2014;

                     (c)

                     ak Európsky parlament preukáže, že príjemca neplní svoje povinnosti súvisiace s využívaním príspevkov stanovené v článku 204k nariadenia o rozpočtových pravidlách;

                     (d)

                     ak bol na príjemcu vyhlásený konkurz alebo je v likvidácii alebo je predmetom akéhokoľvek iného podobného konania.

               b)   Postup ukončenia

               Krok 1
            – Pred ukončením rozhodnutia o financovaní Európsky parlament oficiálne oznámi príjemcovi tento svoj zámer a dôvody ukončenia a vyzve ho, aby do 30 kalendárnych dní od prijatia tohto oznámenia predložil pripomienky.

               Krok 2
            – Ak sa Európsky parlament po uplynutí lehoty na predloženie pripomienok rozhodne neukončiť rozhodnutie o financovaní, oznámi toto rozhodnutie príjemcovi.
         Ak sa Európsky parlament po uplynutí lehoty na predloženie pripomienok rozhodne ukončiť rozhodnutie o financovaní, oficiálne ukončenie oznámi príjemcovi prostredníctvom odôvodneného rozhodnutia.
         Ukončenie nadobúda účinnosť dňom stanoveným v rozhodnutí o ukončení.
         II.13.3.   Účinky ukončenia

         Rozhodnutie o ukončení rozhodnutia o financovaní nadobúda účinnosť ex nunc. Náklady skutočne vynaložené príjemcom odo dňa nadobudnutia účinnosti rozhodnutia o ukončení sa považujú za nerefundovateľné výdavky.

            Článok II.14

            Postúpenie

         Príjemca nesmie postúpiť žiadne zo svojich platobných pohľadávok voči Európskeho parlamentu tretej strane, okrem prípadov, keď to vopred schváli Európsky parlament na základe odôvodnenej písomnej žiadosti príjemcu.
         Ak Európsky parlament písomne neakceptuje postúpenie alebo ak nie sú dodržané podmienky takéhoto akceptovania, postúpenie nemá žiadny právny účinok.
         Postúpenie v žiadnom prípade nezbavuje príjemcu jeho povinností voči Európskemu parlamentu.

            Článok II.15

            Úrok z omeškania

         Ak Európsky parlament nezaplatí v lehote na úhradu, má príjemca nárok na úroky z omeškania podľa sadzby, ktorú Európska centrálna banka uplatňuje na svoje hlavné refinančné operácie v eurách (ďalej len „referenčná sadzba“), zvýšenej o tri a pol bodu. Referenčná sadzba je sadzba platná v prvý deň mesiaca, v ktorom uplynie lehota na úhradu, uverejnená v sérii C Úradného vestníka Európskej únie.
         Ak Európsky parlament pozastaví vyplácanie, ako je stanovené v článku II.11, nemôžu sa tieto prípady považovať za omeškané platby.
         Úroky z omeškania sa počítajú za obdobie odo dňa nasledujúceho po dátume splatnosti až do (vrátane) dňa skutočnej úhrady.
         Odchylne od prvého pododseku, ak je vypočítaný úrok nižší alebo rovný sume 200 EUR, Európsky parlament je povinný vyplatiť ho príjemcovi iba vtedy, ak o to príjemca požiada do dvoch mesiacov odo dňa prijatia omeškanej platby.

            Článok II.16

            Uplatniteľné právo

         Toto rozhodnutie o financovaní sa riadi uplatniteľným právom Únie, a najmä nariadením (EÚ, Euratom) č. 1141/2014 a uplatniteľnými ustanoveniami nariadenia o rozpočtových pravidlách, ktoré sa uplatňujú v plnom rozsahu. V prípade potreby sú doplnené vnútroštátnym právom členského štátu, v ktorom má príjemca sídlo.

            Článok II.17

            Právo na vypočutie

         V prípadoch, keď má príjemca podľa tohto rozhodnutia o financovaní právo predložiť pripomienky, sa mu poskytne lehota 10 pracovných dní na predloženie jeho písomných pripomienok, pokiaľ nie je výslovne uvedené inak. Túto lehotu možno na odôvodnenú žiadosť príjemcu jeden raz predĺžiť o ďalších 10 pracovných dní.
         ČASŤ B: FINANČNÉ USTANOVENIA

            Článok II.18

            Refundovateľné výdavky

         II.18.1.   Podmienky

         Aby boli náklady oprávnené na refundáciu z financovania Únie a v súlade s článkom 204k nariadenia o rozpočtových pravidlách, musia spĺňať tieto kritériá:

                     (a)

                     priamo súvisia s predmetom rozhodnutia o financovaní a sú zahrnuté v odhadovanom rozpočte, ktorý tvorí prílohu k rozhodnutiu o financovaní;

                     (b)

                     sú nevyhnutné na vykonávanie rozhodnutia o financovaní;

                     (c)

                     sú primerané a odôvodnené a spĺňajú zásadu riadneho finančného hospodárenia, najmä pokiaľ ide o hospodárnosť a efektívnosť;

                     (d)

                     vynaložili sa v období oprávnenosti, vymedzenom v článku I.2, s výnimkou nákladov, ktoré sa týkajú výročných správ a osvedčení o účtovnej závierke a príslušných výkazov;

                     (e)

                     príjemca ich skutočne vynaložil;

                     (f)

                     sú identifikovateľné a overiteľné a zaznamenané v účtovníctve príjemcu v súlade s príslušnými účtovnými štandardmi;

                     (g)

                     sú v súlade s požiadavkami platných daňových predpisov a predpisov o sociálnom zabezpečení;

                     (h)

                     sú v súlade s článkom II.9.1 prvým odsekom a spravidla aj s článkom II.9.1 druhým odsekom.

               Účtovné a vnútorné audítorské postupy príjemcu musia umožňovať priame zosúladenie nákladov a príjmov vykázaných vo výročnej správe s finančnými výkazmi a zodpovedajúcimi podpornými dokumentmi.
         II.18.2.   Príklady refundovateľných výdavkov

         Za predpokladu, že zodpovedajú kritériám stanoveným v článku II.18.1, sú bez toho, aby bol dotknutý článok 204k nariadenia o rozpočtových pravidlách, refundovateľné predovšetkým tieto prevádzkové náklady:

                     (a)

                     náklady na administratívu a náklady spojené s technickou pomocou, schôdzami, výskumom, cezhraničnými podujatiami, štúdiami, informovaním a publikáciami;

                     (b)

                     náklady na personál, ktoré zahŕňajú skutočné mzdy, odvody na sociálne poistenie a iné zákonné výdavky, ktoré sú súčasťou mzdy, ak nepresahujú priemerné sadzby zodpovedajúce bežnej mzdovej politike príjemcu;

                     (c)

                     cestovné a pobytové náklady personálu, ak zodpovedajú bežným postupom príjemcu v oblasti náhrady cestovných nákladov;

                     (d)

                     odpisové náklady zariadenia alebo iného majetku (nového alebo použitého) zaevidované v účtovných výkazoch príjemcu, ak uvedený majetok

                                 i)

                                 je odpísaný v súlade s medzinárodnými účtovnými štandardmi a bežnými účtovnými postupmi príjemcu a

                                 ii)

                                 bol zakúpený v súlade s článkom II.9.1 prvým odsekom a spravidla aj článkom II.9.1 druhým odsekom, ak sa nákup zrealizoval počas obdobia oprávnenosti;

                     (e)

                     náklady na spotrebný tovar a kancelárske potreby a iné zmluvy, za predpokladu, že sú

                                 i)

                                 nakúpené v súlade s článkom II.9.1 prvým odsekom a spravidla aj s článkom II.9.1 druhým odsekom a

                                 ii)

                                 priamo pridelené na predmet rozhodnutia o financovaní;

                     (f)

                     náklady, ktoré priamo vyplývajú z požiadaviek rozhodnutia o financovaní vrátane prípadných nákladov na finančné služby (najmä náklady na finančné záruky), za predpokladu, že príslušné služby sú zakúpené v súlade s článkom II.9.1 prvým odsekom a spravidla aj s článkom II.9.1 druhým odsekom;

                     (g)

                     finančná podpora týmto pridruženým subjektom príjemcu: [vložte meno pridružených subjektov, napríklad mládežnícke a ženské organizácie, ako sú uvedené v žiadosti o financovanie] za podmienky, že finančná podpora pre každý subjekt nepresahuje 100 000 EUR, že ju pridružený subjekt použil na refundovateľné výdavky, že paušálna suma vyplatená pridruženému subjektu nepresahuje jednu štvrtinu celkovej finančnej podpory tomuto subjektu, a že príjemca zaručí možnosť vymáhania tejto finančnej podpory.

            Článok II.19

            Nerefundovateľné výdavky

         Bez toho, aby bol dotknutý článok II.18.1 tohto rozhodnutia a článok 204k nariadenia o rozpočtových pravidlách, sa za nerefundovateľné považujú tieto náklady:

                     (a)

                     návratnosť kapitálu a dividend vyplácaných zo strany príjemcu;

                     (b)

                     dlh a náklady na dlhovú službu;

                     (c)

                     rezervy na straty alebo dlhy;

                     (d)

                     dlžné úroky;

                     (e)

                     pochybné pohľadávky;

                     (f)

                     kurzové straty;

                     (g)

                     náklady na prevody platieb z Európskeho parlamentu účtované bankou príjemcu;

                     (h)

                     náklady, ktoré príjemca vykázal v súvislosti s inou akciou, na ktorú poberá grant financovaný z rozpočtu Únie;

                     (i)

                     materiálne príspevky;

                     (j)

                     nadmerné alebo neodôvodnené výdavky;

                     (k)

                     odpočítateľná DPH;

                     (l)

                     zakázané financovanie určitých tretích strán podľa článku 22 nariadenia (EÚ, Euratom) č. 1141/2014 a článku 204b ods. 3 nariadenia o rozpočtových pravidlách.

            Článok II.20

            Materiálne príspevky

         Európsky parlament umožní príjemcovi prijímať materiálne príspevky počas vykonávania rozhodnutia o financovaní, ak hodnota takýchto príspevkov neprekročí:

                     (a)

                     náklady skutočne vynaložené a riadne doložené účtovnými dokladmi tretích strán, ktoré tieto príspevky príjemcovi poskytli bezplatne, ale nesú príslušné náklady;

                     (b)

                     ak takéto doklady nejestvujú, náklady zodpovedajúce nákladom bežne akceptovaným na danom trhu;

                     (c)

                     ich hodnotu, ako bola akceptovaná v odhadovanom rozpočte;

                     (d)

                     50 % vlastných zdrojov akceptovaných v odhadovanom rozpočte.

               Materiálne príspevky:

                     (a)

                     sa v odhadovanom rozpočte uvádzajú samostatne, aby sa odrážali celkové zdroje;

                     (b)

                     musia byť v súlade s článkom 20 nariadenia (EÚ, Euratom) č. 1141/2014, ako aj s vnútroštátnymi daňovými predpismi a predpismi o sociálnom zabezpečení;

                     (c)

                     sa akceptujú len na dočasnom základe, na čo je potrebné potvrdenie externého audítora a súhlas v rozhodnutí o konečnej sume financovania;

                     (d)

                     nemôžu byť vo forme nehnuteľného majetku.

            Článok II.21

            Rozpočtové presuny

         Príjemca môže upraviť odhadovaný rozpočet stanovený v prílohe presunmi medzi jednotlivými rozpočtovými kategóriami. Táto úprava si nevyžaduje dodatok k rozhodnutiu o financovaní. Takéto presuny sa odôvodnia vo výročnej správe.

            Článok II.22

            Ohlasovacia povinnosť

         II.22.1.   Výročná správa

         Pokiaľ možno do 15. mája a najneskôr do 30. júna, ktorý nasleduje po rozpočtovom roku N, príjemca predloží výročnú správu, ktorá pozostáva z týchto dokumentov:

                     (a)

                     ročné účtovné závierky a sprievodné poznámky zahŕňajúce príjmy a výdavky príjemcu, aktíva a pasíva na začiatku a na konci rozpočtového roku v súlade s právom uplatniteľným v členskom štáte, v ktorom má príjemca sídlo;

                     (b)

                     ročné účtovné závierky na základe medzinárodných účtovných štandardov vymedzených v článku 2 nariadenia Európskeho parlamentu a Rady (ES) č. 1606/2002 (7);

                     (c)

                     zoznam darcov a prispievateľov a ich zodpovedajúcich darov alebo príspevkov nahlásených v súlade s článkom 20 nariadenia (EÚ, Euratom) č. 1141/2014;

                     (d)

                     správa o činnosti;

                     (e)

                     finančný výkaz založený na štruktúre odhadovaného rozpočtu;

                     (f)

                     podrobný výkaz príjmov, nákladov, aktív a pasív;

                     (g)

                     zosúladenie finančného výkazu uvedeného v písmene e) s podrobným výkazom uvedeným v písmene f);

                     (h)

                     zoznam dodávateľov, ktorí si v danom rozpočtovom roku účtovali od príjemcu viac ako 10 000 EUR, s uvedením mena a adresy dodávateľa, ako aj rozsahu poskytnutého tovaru alebo služieb.

               Informácie uvedené vo výročnej správe musia byť postačujúce na stanovenie konečnej sumy financovania.
         II.22.2.   Správa o externom audite

         Európskemu parlamentu sa priamo od nezávislých externých subjektov alebo odborníkov poverených podľa článku 23 ods. 3 nariadenia (EÚ, Euratom) č. 1141/2014 doručí správa o externom audite uvedená v článku 23 ods. 1 nariadenia (EÚ, Euratom) č. 1141/2014.
         Účelom externého auditu je potvrdiť spoľahlivosť finančných výkazov a zákonnosť a riadnosť výdavkov, ktoré sú v nich uvedené, a najmä to, že:

                     (a)

                     finančné výkazy boli vypracované v súlade s vnútroštátnymi právnymi predpismi vzťahujúcimi sa na príjemcu, neobsahujú vecné chyby a poskytujú verný a pravdivý obraz o finančnej situácii a prevádzkových výsledkoch;

                     (b)

                     finančné výkazy boli vypracované v súlade s medzinárodnými účtovnými štandardmi vymedzenými v článku 2 nariadenia (ES) č. 1606/2002;

                     (c)

                     vykázané náklady sa skutočne vynaložili;

                     (d)

                     výkaz príjmov je úplný;

                     (e)

                     finančné doklady, ktoré predložil príjemca Európskemu parlamentu, sú v súlade s finančnými ustanoveniami rozhodnutia o financovaní;

                     (f)

                     povinnosti vyplývajúce z nariadenia (EÚ, Euratom) č. 1141/2014, najmä z jeho článku 20, boli splnené;

                     (g)

                     povinnosti vyplývajúce z rozhodnutia o financovaní, najmä z jeho článku II.9 a článku II.18, boli splnené;

                     (h)

                     materiálne príspevky sa skutočne poskytli príjemcovi a ohodnotili sa v súlade s platnými predpismi;

                     (i)

                     akákoľvek nevyužitá časť financovania Únie bola prenesená do ďalšieho rozpočtového roka;

                     (j)

                     nevyužitá časť financovania Únie bola použitá v súlade s článkom 204k ods. 2 nariadenia o rozpočtových pravidlách;

                     (k)

                     každý prebytok vlastných zdrojov bol prenesený do rezervy.

            Článok II.23

            Rozhodnutie o výročnej správe

         Do 30. septembra roka nasledujúceho po rozpočtovom roku N Európsky parlament schváli alebo zamietne výročnú správu vymedzenú v článku II.22.1.
         Ak sa Európsky parlament písomne nevyjadrí do šiestich mesiacov od prijatia výročnej správy, výročná správa sa považuje za schválenú.
         Schválením výročnej správy nie je dotknuté stanovenie konečnej sumy financovania podľa článku II.24, na základe ktorého Európsky parlament prijíma konečné rozhodnutie o oprávnenosti nákladov.
         Európsky parlament môže požiadať príjemcu o dodatočné informácie, aby tak mohol prijať rozhodnutie o výročnej správe. V prípade takejto žiadosti sa lehota na rozhodnutie o výročnej správe predĺži až do doručenia a vyhodnotenia požadovaných informácií Európskym parlamentom.
         Ak sa vo výročnej správe vyskytnú závažné nedostatky, Európsky parlament ju môže zamietnuť bez toho, aby si od príjemcu vyžiadal dodatočné informácie, a požiadať o to, aby príjemca do 15 pracovných dní predložil novú správu.
         Žiadosti o doplňujúce informácie alebo o novú správu sa príjemcovi oznamujú písomne.
         V prípade zamietnutia pôvodne predloženej výročnej správy a v prípade žiadosti o novú správu sa v súvislosti s novou správou použije schvaľovací postup stanovený v tomto článku.

            Článok II.24

            Rozhodnutie o konečnej sume financovania

         II.24.1.   Vplyv výročnej správy

         Rozhodnutie Európskeho parlamentu, ktorým sa stanovuje konečná suma financovania, vychádza z výročnej správy schválenej v súlade s článkom II.23. V prípade, že Európsky parlament s konečnou platnosťou zamietne výročnú správu alebo že príjemca v stanovených lehotách nepredloží žiadnu výročnú správu, sa v rozhodnutí o konečnej sume financovania nemôžu stanoviť žiadne refundovateľné náklady.
         II.24.2.   Finančný limit

         Konečná suma financovania sa obmedzí na sumu stanovenú v článku I.4. Nesmie presiahnuť 85 % refundovateľných výdavkov uvedených v odhadovanom rozpočte ani 85 % skutočne vynaložených refundovateľných výdavkov.
         II.24.3.   Prenos nevyužitého financovania

         Všetky prostriedky z príspevku, ktoré sa nepoužili v rozpočtovom roku N, na ktorý boli udelené, sa prenesú do rozpočtového roka N+1 a použijú na akékoľvek refundovateľné výdavky vzniknuté do 31. decembra roka N+1. Zvyšné sumy príspevkov z predchádzajúcehoh roka sa nesmú použiť na financovanie časti výdavkov, ktorú európske politické strany musia kryť zo svojich vlastných zdrojov.
         Príjemca použije najprv časť príspevku, ktorá sa nepoužila počas rozpočtového roka, na ktorý bol príspevok udelený, a len potom prípadný príspevok udelený po danom roku.
         II.24.4.   Rozhodnutie o konečnej sume financovania

         Európsky parlament každoročne kontroluje súlad výdavkov s ustanoveniami nariadenia (EÚ, Euratom) č. 1141/2014, nariadenia o rozpočtových pravidlách a rozhodnutia o financovaní. Každý rok prijíma rozhodnutie o konečnej sume financovania, ktoré náležite oznámi príjemcovi.
         Ak sa suma financovania vymedzená v článku I.4 úplne vyčerpá počas rozpočtového roka N, stanoví sa konečná suma financovania po uzavretí tohto rozpočtového roka v roku N+1.
         V prípade prenosu nevyužitého financovania do rozpočtového roku N+1 v súlade s článkom II.24.3 sa konečná suma financovania, pokiaľ ide o rok N, stanoví takto:

               Krok 1
            : V roku N + 1 Európsky parlament rozhodne o refundovateľných nákladoch rozpočtového roku N a na základe týchto nákladov o prvej časti konečnej sumy financovania roku N. Okrem toho Európsky parlament stanoví sumu nevyužitého financovania prideleného na rozpočtový rok N, ktorá sa má preniesť do rozpočtového roka N + 1;

               Krok 2
            : V roku N + 2 Európsky parlament rozhodne o refundovateľných nákladoch na rozpočtový rok N + 1, pričom určí, ktoré z nich budú pokryté z nevyužitého financovania preneseného do rozpočtového roku N + 1 (druhá časť konečnej sumy financovania).
         Konečná suma financovania roku N je súčet súm stanovených v krokoch 1 a 2.
         V okamihu stanovenia konečnej sumy financovania sa uskutoční zúčtovanie predbežného financovania. V prípade prenosu dochádza pri každom z vyššie uvedených krokov k čiastočnému zúčtovaniu predbežného financovania.
         II.24.5.   Vymáhanie nevyužitého financovania

         Každý zvyšok príspevku udeleného na rok N, ktorý sa nevyužije do konca roka N+1, sa vymôže v súlade s kapitolou 5 hlavy IV prvej časti nariadenia o rozpočtových pravidlách.
         II.24.6.   Zostatok financovania

         Ak vyplatená suma predbežného financovania presiahne konečnú sumu financovania, Európsky parlament musí vymáhať neoprávnene vyplatenú sumu predbežného financovania.
         Ak konečná suma financovania presiahne vyplatenú sumu predbežného financovania, Európsky parlament vyplatí zostatok.
         II.24.7.   Prebytok vlastných zdrojov

         a)   Vytváranie osobitnej rezervy

         Príjemca môže vytvoriť osobitnú rezervu z prebytku vlastných zdrojov.
         Prebytok vlastných zdrojov, ktorý sa má preniesť na osobitný rezervný účet, tvorí objem vlastných zdrojov presahujúci sumu vlastných zdrojov potrebnú na pokrytie 15 % refundovateľných nákladov skutočne vynaložených v rozpočtovom roku N. Príjemca predtým musí pokryť nerefundovateľné náklady rozpočtového roku N len využitím vlastných zdrojov.
         Rezerva sa použije len na účely spolufinancovania refundovateľných nákladov a nerefundovateľných nákladov, ktoré musia byť pokryté z vlastných zdrojov počas vykonávania všetkých budúcich rozhodnutí o financovaní.
         b)   Zisk

         Zisk je vymedzený ako prebytok príjmov nad výdavkami.
         Príjmy zahŕňajú financovanie z rozpočtu Únie, ako aj vlastné zdroje príjemcu.
         Príspevky tretích strán na spoločné podujatia sa nepovažujú za súčasť vlastných zdrojov príjemcu. Okrem toho nesmie príjemca priamo ani nepriamo získavať ďalšie financovanie z rozpočtu Únie. Zakázané sú predovšetkým dary z rozpočtov politických skupín v Európskom parlamente.
         Prebytok vyčlenený na osobitnú rezervu sa pri výpočte zisku nezohľadní.
         c)   Vymáhanie pohľadávok

         Financovaním nesmie príjemcovi vzniknúť zisk. Európsky parlament je oprávnený vymáhať percentuálny podiel zisku zodpovedajúci príspevku Únie na refundovateľné náklady.

            Článok II.25

            Úroky z predbežného financovania

         Príjemca informuje Európsky parlament o výške úrokov alebo rovnocenných výhodách plynúcich z predbežného financovania, ktoré mu poskytol Európsky parlament.
         Európsky parlament odpočíta úroky plynúce z predbežného financovania pri výpočte konečnej sumy financovania. Úroky sa nezahrnú do vlastných zdrojov.

            Článok II.26

            Vymáhanie pohľadávok

         Ak sa príjemcovi neoprávnene poukázali platby alebo ak je postup vymáhania odôvodnený podľa podmienok rozhodnutia o financovaní, nariadenia (EÚ, Euratom) č. 1141/2014 alebo nariadenia o rozpočtových pravidlách, príjemca vráti predmetné sumy Európskemu parlamentu v súlade s podmienkami a v lehote stanovenej Európskym parlamentom.
         II.26.1.   Úroky z omeškania

         Ak príjemca nevráti platby v lehote stanovenej Európskym parlamentom, Európsky parlament zvýši ich sumu o úroky z omeškania podľa sadzby stanovenej v článku II.15. Úroky z omeškania sa počítajú za obdobie od uplynutia lehoty na vrátenie súm až do dňa úplného splatenia celej dlžnej sumy Európskemu parlamentu (vrátane).
         Čiastočnými splátkami sa prednostne hradia poplatky a úroky z omeškania a až potom istina.
         II.26.2.   Započítanie

         Ak sumy neboli vrátené v stanovenej lehote, Európsky parlament môže započítať tieto dlžné sumy voči sumám, ktoré z akéhokoľvek iného dôvodu dlhuje príjemcovi, v súlade s článkom 80 nariadenia o rozpočtových pravidlách a jeho pravidlami uplatňovania. Vo výnimočných prípadoch odôvodnených potrebou chrániť finančné záujmy Únie môže Európsky parlament započítať dlžné sumy pred dátumom splatnosti. Predchádzajúci súhlas príjemcu sa nevyžaduje.
         II.26.3.   Bankové poplatky

         Bankové poplatky spôsobené vrátením dlžných súm Európskemu parlamentu hradí výlučne príjemca.

            Článok II.27

            Finančná záruka

         Ak Európsky parlament vyžaduje finančnú záruku v súlade s článkom 204j nariadenia o rozpočtových pravidlách, musia byť splnené tieto podmienky:

                     (a)

                     finančnú záruku musí poskytnúť banka alebo schválená finančná inštitúcia alebo, na požiadanie príjemcu a po súhlase Európskeho parlamentu, tretia strana;

                     (b)

                     ručiteľ musí vystupovať ako ručiteľ na prvú výzvu a nesmie požadovať, aby sa Európsky parlament najprv obracal na hlavného dlžníka (t. j. príslušného príjemcu), a

                     (c)

                     finančná záruka musí výslovne zostať platná do zúčtovania predbežného financovania voči priebežným platbám alebo platbe zostatku Európskym parlamentom; ak sa platba zostatku realizuje formou vymáhania, finančná záruka musí zostať v platnosti, kým sa dlh nepovažuje za úplne splatený; a Európsky parlament musí uvoľniť záruku v priebehu nasledujúceho mesiaca.

            Článok II.28

            Kontrola

         II.28.1.   Všeobecné ustanovenia

         V rozsahu svojich právomocí a v súlade s kapitolou V nariadenia (EÚ, Euratom) č. 1141/2014 a článku 204n ods. 1 nariadenia o rozpočtových pravidlách si môžu Európsky parlament a Úrad pre európske politické strany a európske politické nadácie kedykoľvek uplatniť svoje príslušné právomoci kontroly s cieľom overiť, či príjemca v plnom rozsahu dodržiava povinnosti stanovené v rozhodnutí o financovaní, v nariadení (EÚ, Euratom) č. 1141/2014 a v nariadení o rozpočtových pravidlách.
         Príjemca náležite spolupracuje s príslušnými orgánmi a poskytuje im všetku pomoc, ktorú potrebujú v záujme uskutočňovania kontroly.
         Európsky parlament a Úrad pre európske politické strany a európske politické nadácie môžu poveriť kontrolnou úlohou externé orgány náležite splnomocnené konať v ich mene (ďalej len „splnomocnené orgány“).
         II.28.2.   Povinnosť uchovávať dokumenty

         Počas obdobia piatich rokov, ktoré začína plynúť dňom predloženia výročnej správy, príjemca uchováva na vhodnom nosiči originály dokumentov, najmä účtovné a daňové záznamy, vrátane digitalizovaných originálov, ak ich povoľujú príslušné vnútroštátne právne predpisy a v súlade s podmienkami, ktoré sú v nich stanovené.
         V prípade, že prebiehajú audity, odvolania, súdne spory alebo sa uplatňujú nároky týkajúce sa financovania, päťročné obdobie stanovené v prvom pododseku sa neuplatňuje. V takýchto prípadoch príjemca uchováva dokumenty až do ukončenia daných auditov, odvolaní, sporov alebo uplatňovania nárokov.
         II.28.3.   Povinnosť poskytovať dokumenty a/alebo informácie

         Príjemca poskytuje všetky dokumenty a/alebo informácie vrátane informácií v elektronickej podobe, ktoré požaduje Európsky parlament, Úrad pre európske politické strany a európske politické nadácie alebo splnomocnený orgán (ďalej len „príslušný orgán“).
         Všetky dokumenty alebo informácie, ktoré poskytol príjemca, sa spracúvajú v súlade s článkom II.6.
         II.28.4.   Návštevy na mieste

         Príslušný orgán môže vykonávať návštevy na mieste v priestoroch príjemcu. V tejto súvislosti môže príjemcu písomne požiadať, aby prijal vhodné opatrenia na účel takejto návštevy v náležitej lehote, ktorú stanoví príslušný orgán.
         Počas návštevy na mieste príjemca umožní príslušnému orgánu prístup na miesta a do priestorov, v ktorých sa činnosť vykonáva alebo vykonávala, ako aj ku všetkým potrebným informáciám vrátane informácií v elektronickej podobe.
         Príjemca zabezpečí, aby boli informácie pohotovo dostupné v čase návštevy na mieste a aby boli požadované informácie odovzdané vo vhodnej podobe.
         II.28.5.   Námietkové konanie

         Na základe zistení z postupu kontroly vypracuje Európsky parlament predbežnú správu o audite, ktorú zašle príjemcovi. Príjemca môže predložiť pripomienky do 30 kalendárnych dní od prijatia predbežnej správy o audite.
         Na základe zistení uvedených v predbežnej správe o audite a prípadných pripomienok príjemcu stanoví Európsky parlament svoje konečné zistenia z auditu v záverečnej správe o audite. Záverečná správa o audite sa príjemcovi zasiela do 60 kalendárnych dní od uplynutia lehoty stanovenej na predloženie pripomienok k predbežnej správe o audite.
         II.28.6.   Účinky zistení z auditu

         Bez toho, aby bolo dotknuté právo Európskeho parlamentu prijímať opatrenia podľa článkov II.11 až II.13, Európsky parlament náležite zohľadňuje konečné zistenia z auditu pri stanovovaní konečnej sumy financovania.
         Ak sa v konečných zisteniach z auditu odhalia prípady možného podvodu alebo závažného porušenia uplatniteľných predpisov, oznámia sa príslušným vnútroštátnym alebo únijným orgánom, ktoré prijmú ďalšie kroky.
         Európsky parlament môže retroaktívne upraviť rozhodnutie o konečnej sume financovania podľa konečných zistení z auditu.
         II.28.7.   Práva úradu OLAF na kontrolu

         Európsky úrad pre boj proti podvodom (OLAF) vykonáva svoje práva na kontrolu príjemcu v súlade s uplatniteľnými predpismi, najmä s nariadením Rady (Euratom, ES) č. 2185/96 z 11. novembra 1996 (8), nariadením Európskeho parlamentu a Rady (EÚ, Euratom) č. 883/2013 z 11. septembra 2013 (9), článkom 204n ods. 1 nariadenia o rozpočtových pravidlách a článkom 24 ods. 4 a článkom 25 ods. 7 nariadenia (EÚ, Euratom) č. 1141/2014.
         Príjemca náležite spolupracuje s úradom OLAF a poskytuje mu všetku pomoc, ktorú OLAF potrebuje v záujme uskutočňovania kontroly.
         Európsky parlament môže kedykoľvek retroaktívne upraviť rozhodnutie o konečnej sume financovania na základe zistení úradu OLAF v súlade s článkom 25 ods. 7 nariadenia (EÚ, Euratom) č. 1141/2014. Predtým, ako Európsky parlament rozhodne o retroaktívnej úprave rozhodnutia o konečnej sume financovania, musí byť príjemca náležite informovaný o príslušných zisteniach a zámere Európskeho parlamentu upraviť rozhodnutie o konečnej sume financovania a musí mať príležitosť na predloženie svojich pripomienok.
         II.28.8.   Práva Európskeho dvora audítorov na kontrolu

         Európsky dvor audítorov vykonáva svoje právo na kontrolu v súlade s uplatniteľnými predpismi, a najmä s článkom 204n ods. 1 nariadenia o rozpočtových pravidlách a článkom 25 ods. 6 nariadenia (EÚ, Euratom) č. 1141/2014. Uplatňujú sa články II.28.3 a II.28.4.
         Príjemca náležite spolupracuje s Dvorom audítorov a poskytuje mu všetku pomoc, ktorú Dvor audítorov potrebuje v záujme uskutočňovania kontroly.
         II.28.9.   Nesplnenie povinností vyplývajúcich z článku II.28.1 až 4

         Ak si príjemca nesplní povinnosti stanovené v článku II.28.1 až 4, Európsky parlament môže považovať všetky náklady, ktoré príjemca nedostatočne odôvodní, za nerefundovateľné.

               Za Európsky parlament
               [priezvisko, meno]
               [podpis]
               V [Štrasburgu, Luxemburgu, Bruseli]

         Príloha

            Odhadovaný rozpočet

                        Náklady

                     Refundovateľné náklady

                     Rozpočet

                     Skutočnosť

                        A.1: Náklady na personál

                                 1.

                                 Mzdy

                                 2.

                                 Príspevky

                                 3.

                                 Odborné vzdelávanie

                                 4.

                                 Náklady na služobné cesty personálu

                                 5.

                                 Ostatné náklady na personál

                        A.2: Náklady na infraštruktúru a prevádzkové náklady

                                 1.

                                 Náklady na nájom, prevádzku a údržbu

                                 2.

                                 Náklady na zriadenie, prevádzku a údržbu zariadenia

                                 3.

                                 Amortizácia hnuteľného a nehnuteľného majetku

                                 4.

                                 Nákup drobného kancelárskeho tovaru

                                 5.

                                 Poštovné a telekomunikačné výdavky

                                 6.

                                 Náklady na tlač, preklady a reprodukciu

                                 7.

                                 Ostatné náklady na infraštruktúru

                        A.3: Administratívne náklady

                                 1.

                                 Náklady na dokumentáciu (noviny, tlačové agentúry, databázy)

                                 2.

                                 Náklady na štúdie a výskum

                                 3.

                                 Súdne trovy

                                 4.

                                 Náklady na účtovníctvo a audit

                                 5.

                                 Ostatné administratívne náklady

                                 6.

                                    Podpora pridruženým subjektom

                        A.4: Náklady na schôdze a reprezentáciu

                                 1.

                                 Náklady na schôdze

                                 2.

                                 Účasť na seminároch a konferenciách

                                 3.

                                 Náklady na reprezentáciu

                                 4.

                                 Náklady na pozvania

                                 5.

                                 Ostatné náklady súvisiace so schôdzami

                        A.5: Náklady na informovanie a publikácie

                                 1.

                                 Náklady na publikácie

                                 2.

                                 Tvorba a prevádzka internetových stránok

                                 3.

                                 Náklady na propagáciu

                                 4.

                                 Komunikačné prostriedky (zariadenia)

                                 5.

                                 Semináre a výstavy

                                 6.

                                 Volebné kampane

                                 7.

                                 Ostatné náklady súvisiace s informovaním

                     A. CELKOVÉ REFUNDOVATEĽNÉ NÁKLADY

                        Nerefundovateľné náklady

                                 1.

                                 Sumy vyčlenené na ostatné rezervy

                                 2.

                                 Finančné poplatky

                                 3.

                                 Kurzové straty

                                 4.

                                 Pochybné pohľadávky voči tretím stranám

                                 5.

                                 Ostatné (spresniť)

                                 6.

                                 Materiálne príspevky

                     B. CELKOVÉ NEREFUNDOVATEĽNÉ NÁKLADY

                     C. CELKOVÉ NÁKLADY

                        Príjmy

                     Rozpočet

                     Skutočnosť

                     D.1-1. Financovanie zo strany Európskeho parlamentu prenesené z roku N–1

                     D.1-2. Financovanie zo strany Európskeho parlamentu pridelené na rok N

                     D.1-3. Financovanie zo strany Európskeho parlamentu prenesené do roku N+1

                     neuplatňuje sa

                     D.1. Financovanie zo strany Európskeho parlamentu použité na pokrytie 85 % refundovateľných nákladov v roku N

                     D.2 Členské poplatky

                                 2.1

                                 Poplatky členských strán

                                 2.2

                                 Poplatky jednotlivých členov

                     D.3 Dary

                     D.4 Ostatné vlastné zdroje

                     (vymenovať)

                     D.5 Materiálne príspevky

                     D: CELKOVÉ PRÍJMY

                     E. Zisk/strata (D – C)

                     F. Suma vyčlenená z vlastných zdrojov na rezervný účet

                     G. Zisk/strata na overenie súladu so zásadou neziskovosti (F – G)

                     H. Úroky z predbežného financovania

            Poznámka: iba orientačná štruktúra. Záväzná štruktúra odhadovaného rozpočtu sa uverejňuje každoročne spolu výzvou na predkladanie žiadostí o príspevky.

         (1)  Ú. v. EÚ L 317, 4.11.2014, s. 1.

         (2)  Ú. v. EÚ L 298, 26.10.2012, s. 1.

         (3)  Ú. v. EÚ L 362, 31.12.2012, s. 1.

         (4)  Ú. v. EÚ L 333, 19.12.2015, s. 50.

         (5)  Ú. v. EÚ C 205, 29.6.2017, s. 2.

         (6)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

         (7)  Nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (Ú. v. ES L 243, 11.9.2002, s. 1).

         (8)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, 15.11.1996, s. 2).

         (9)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).

      PRÍLOHA 1b

         [VZOR] ROZHODNUTIE O GRANTE – NADÁCIA
         ČÍSLO: …[VLOŽTE]…

         so zreteľom na Zmluvu o Európskej únii, a najmä na jej článok 10 ods. 4,
         so zreteľom na Zmluvu o fungovaní Európskej únie, a najmä na jej článok 224,
         so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), a najmä na jeho článok 25 ods. 1,
         so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie (2) (ďalej len „nariadenie o rozpočtových pravidlách“),
         so zreteľom na delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia (EÚ, Euratom) č. 966/2012 (3) (ďalej len „pravidlá uplatňovania nariadenia o rozpočtových pravidlách“),
         so zreteľom na delegované nariadenie Komisie (EÚ, Euratom) 2015/2401 z 2. októbra 2015 o obsahu a fungovaní registra európskych politických strán a nadácií (4),
         so zreteľom na Rokovací poriadok Európskeho parlamentu, a najmä na jeho článok 25 ods. 11,
         so zreteľom na rozhodnutie Predsedníctva Európskeho parlamentu z 12. júna 2017 (5), ktorým sa stanovujú postupy pre vykonávanie nariadenia (EÚ, Euratom) č. 1141/2014,
         so zreteľom na podmienky, ktoré Európsky parlament stanovil vo výzve na predkladanie návrhov s cieľom udeliť financovanie politickým nadáciám na európskej úrovni,
         Keďže:

                     (1)

                     Článok 10 ods. 4 Zmluvy o Európskej únii stanovuje, že politické strany na európskej úrovni majú prispievať k formovaniu európskeho politického vedomia a k vyjadrovaniu vôle občanov Únie.

                     (2)

                     Toto rozhodnutie je výsledkom výzvy na predkladanie návrhov, ktorou boli žiadatelia informovaní o vzore rozhodnutia o financovaní vrátane jeho podmienok.

                     (3)

                     [príjemca] predložil žiadosť o financovanie dňa [dátum doručenia Európskemu parlamentu] a výslovne súhlasil s podmienkami rozhodnutia o financovaní,

               PREDSEDNÍCTVO EURÓPSKEHO PARLAMENTU PRESKÚMALO žiadosť na svojej schôdzi [dátum] a PRIJALO TOTO ROZHODNUTIE:
         Grant na prevádzku v zmysle článku 121 nariadenia o rozpočtových pravidlách (ďalej len „financovanie“) sa udeľuje:

                     [úplný oficiálny názov príjemcu]

                     [oficiálna právna forma]

                     [číslo právnej registrácie]

                     [úplná adresa sídla]

                     [číslo DPH],

                     (ďalej lej „príjemca“),

               ktorého na účely tohto rozhodnutia o financovaní zastupuje:
         …[zástupca oprávnený prijať právne záväzky]…..,
         s cieľom podporovať štatutárne činnosti a ciele príjemcu,
         na základe podmienok stanovených vo výzve na predkladanie návrhov a v tomto rozhodnutí (ďalej len „rozhodnutie o financovaní“) vrátane jeho osobitných podmienok, všeobecných podmienok a príloh:

                     Príloha 1 Odhadovaný rozpočet

                     Príloha 2 Pracovný program,

               ktoré sú neoddeliteľnou súčasťou tohto rozhodnutia o financovaní.
         Ustanovenia osobitných podmienok majú prednosť pred ustanoveniami iných častí tohto rozhodnutia. Ustanovenia všeobecných podmienok majú prednosť pred ustanoveniami iných príloh.

            Obsah

                     I.

                  OSOBITNÉ PODMIENKY
                  28

                     Článok I.1 –

                  Predmet rozhodnutia
                  28

                     Článok I.2 –

                  Obdobie oprávnenosti
                  29

                     Článok I.3 –

                  Forma financovania
                  29

                     Článok I.4 –

                  Predbežná (maximálna) suma financovania
                  29

                     Článok I.5 –

                  Platby a platobné ustanovenia
                  29

                     I.5.1

                  Predbežné financovanie
                  29

                     I.5.2

                  Vyplatenie zostatku alebo vymáhanie neoprávnene vyplateného predbežného financovania
                  29

                     I.5.3

                  Mena
                  29

                     Článok I.6 –

                  Bankový účet
                  29

                     Článok I.7 –

                  Všeobecné administratívne ustanovenia
                  30

                     Článok I.8 –

                  Nadobudnutie účinnosti rozhodnutia
                  30

                     II.

                  VŠEOBECNÉ PODMIENKY
                  30

                     ČASŤ A:

                  PRÁVNE A ADMINISTRATÍVNE USTANOVENIA
                  30

                     Článok II.1 –

                  Vymedzenie pojmov
                  30

                     Článok II.2 –

                  Všeobecné povinnosti príjemcu
                  31

                     Článok II.3 –

                  Povinnosti spojené s bankovým účtom
                  31

                     Článok II.4 –

                  Zodpovednosť za škody
                  31

                     Článok II.5 –

                  Dôvernosť
                  31

                     Článok II.6 –

                  Spracovanie osobných údajov
                  32

                     Článok II.7 –

                  Uchovávanie záznamov
                  32

                     Článok II.8 –

                  Zviditeľnenie financovania Únie
                  32

                     II.8.1

                  Informácie o financovaní Únie
                  32

                     II.8.2

                  Vyhlásenia vylučujúce zodpovednosť Európskeho parlamentu
                  32

                     II.8.3

                  Zverejnenie informácií zo strany Európskeho parlamentu
                  32

                     Článok II.9 –

                  Zadávanie zákaziek zo strany príjemcu
                  32

                     II.9.1

                  Zásady
                  32

                     II.9.2

                  Uchovávanie záznamov
                  32

                     II.9.3

                  Kontrola
                  33

                     II.9.4

                  Zodpovednosť
                  33

                     Článok II.10 –

                  Finančná podpora tretích strán
                  33

                     Článok II.11 –

                  Vyššia moc
                  33

                     Článok II.12 –

                  Pozastavenie vyplácania financovania
                  33

                     II.12.1

                  Dôvody pozastavenia
                  33

                     II.12.2

                  Postup pozastavenia
                  33

                     II.12.3

                  Účinky pozastavenia
                  34

                     II.12.4

                  Obnovenie vyplácania
                  34

                     Článok II.13 –

                  Zrušenie rozhodnutia o financovaní Európskym parlamentom
                  34

                     II.13.1

                  Dôvody zrušenia
                  34

                     II.13.2

                  Postup zrušenia
                  34

                     II.13.3

                  Účinky zrušenia
                  34

                     Článok II.14 –

                  Ukončenie rozhodnutia o financovaní
                  34

                     II.14.1

                  Ukončenie na žiadosť príjemcu
                  34

                     II.14.2

                  Ukončenie Európskym parlamentom
                  34

                     Článok II.15 –

                  Postúpenie
                  35

                     Článok II.16 –

                  Úrok z omeškania
                  35

                     Článok II.17 –

                  Uplatniteľné právo
                  35

                     Článok II.18 –

                  Právo na vypočutie
                  36

                     ČASŤ B:

                  FINANČNÉ USTANOVENIA
                  36

                     Článok II.19 –

                  Oprávnené náklady
                  36

                     II.19.1

                  Podmienky
                  36

                     II.19.2

                  Príklady oprávnených nákladov
                  36

                     Článok II.20

                  Neoprávnené náklady
                  36

                     Článok II.21

                  Materiálne príspevky
                  37

                     Článok II.22 –

                  Rozpočtové presuny
                  37

                     Článok II.23 –

                  Ohlasovacia povinnosť
                  37

                     II.23.1

                  Výročná správa
                  38

                     II.23.2

                  Správa o externom audite
                  38

                     Článok II.24 –

                  Rozhodnutie o výročnej správe
                  38

                     Článok II.25 –

                  Rozhodnutie o konečnej sume financovania
                  39

                     II.25.1

                  Vplyv výročnej správy
                  39

                     II.25.2

                  Finančný limit
                  39

                     II.25.3

                  Prenos prebytku
                  39

                     II.25.4

                  Rozhodnutie o konečnej sume financovania
                  39

                     II.25.5

                  Zostatok financovania
                  40

                     II.25.6

                  Zisk
                  40

                     Článok II.26 –

                  Vymáhanie pohľadávok
                  40

                     II.26.1

                  Úroky z omeškania
                  40

                     II.26.2

                  Započítanie
                  40

                     II.26.3

                  Bankové poplatky
                  40

                     Článok II.27 –

                  Finančná záruka
                  41

                     Článok II.28 –

                  Kontrola
                  41

                     II.28.1

                  Všeobecné ustanovenia
                  41

                     II.28.2

                  Povinnosť uchovávať dokumenty
                  41

                     II.28.3

                  Povinnosť poskytovať dokumenty a/alebo informácie
                  41

                     II.28.4

                  Návštevy na mieste
                  41

                     II.28.5

                  Námietkové konanie
                  41

                     II.28.6

                  Účinky zistení z auditu
                  42

                     II.28.7

                  Práva úradu OLAF na kontrolu
                  42

                     II.28.8

                  Práva Európskeho dvora audítorov na kontrolu
                  42

                     II.28.9

                  Nesplnenie povinností vyplývajúcich z článku II.28.1 až 4
                  42

                     Príloha 1 –

                  Odhadovaný rozpočet
                  43

                     Príloha 2 –

                  Pracovný program
                  45
               I.   OSOBITNÉ PODMIENKY

            Článok I.1

            Predmet rozhodnutia

         Európsky parlament udelí financovanie na vykonávanie štatutárnych činností a cieľov príjemcu v rozpočtovom roku [vložte] v súlade s podmienkami stanovenými v osobitných podmienkach a všeobecných podmienkach (ďalej len „podmienky“), ako aj v súlade s prílohami k rozhodnutiu o financovaní. To predstavuje vykonávanie rozhodnutia o financovaní Európskym parlamentom.
         Príjemca použije financovanie na účely vykonávania svojich štatutárnych činností a cieľov, pričom bude konať na vlastnú zodpovednosť a v súlade s podmienkami a prílohami k rozhodnutiu o financovaní. To predstavuje vykonávanie rozhodnutia o financovaní príjemcom.

            Článok I.2

            Obdobie oprávnenosti

         Obdobie oprávnenosti na financovanie zo strany Únie sa stanovuje od [vložte DD/MM/RR] do [vložte DD/MM/RR].

            Článok I.3

            Forma financovania

         Grant udelený príjemcovi podľa časti I hlavy VI nariadenia o rozpočtových pravidlách má formu refundácie istého percenta skutočne vynaložených oprávnených nákladov.

            Článok I.4

            Predbežná (maximálna) suma financovania

         Európsky parlament prispeje maximálnou sumou vo výške [vložte sumu] EUR, ktorá nepresiahne 85 % celkových odhadovaných oprávnených nákladov.
         Odhadované oprávnené náklady príjemcu sú stanovené v prílohe 1 (ďalej len „odhadovaný rozpočet“). Odhadovaný rozpočet musí byť vyrovnaný a musí poskytovať prehľad o všetkých nákladoch a príjmoch príjemcu za obdobie oprávnenosti. Oprávnené náklady musia byť oddelené od neoprávnených nákladov podľa článku II.19.

            Článok I.5

            Platby a platobné ustanovenia

         Financovanie sa poskytne v súlade s nasledujúcim harmonogramom a ustanoveniami.
         I.5.1.   Predbežné financovanie

         Platba predbežného financovania vo výške [vložte sumu] EUR, čo predstavuje [spravidla 100 %, v inom prípade vložte percento podľa rozhodnutia Európskeho parlamentu] maximálnej sumy stanovenej v článku I.4 tohto rozhodnutia o financovaní, sa vyplatí príjemcovi do 30 dní odo dňa nadobudnutia účinnosti rozhodnutia o financovaní alebo, v náležitých prípadoch, odo dňa, keď Európsky parlament dostane finančnú záruku vo výške [vložte sumu] EUR, a to podľa toho, čo nastane neskôr.
         I.5.2.   Vyplatenie zostatku alebo vymáhanie neoprávnene vyplateného predbežného financovania

         Zostatok financovania sa vyplatí príjemcovi alebo akékoľvek predbežné financovanie vyplatené neoprávnene sa bude vymáhať v lehote 30 dní po rozhodnutí Európskeho parlamentu o výročnej správe a určení konečnej sumy financovania podľa článku II.23 a článku II.25.
         I.5.3.   Mena

         Európsky parlament vykonáva platby v eurách. Akýkoľvek prepočet skutočných nákladov do eurí sa uskutočňuje podľa denného kurzu uverejneného v Úradnom vestníku Európskej únie v sérii C alebo v prípade, že kurz nie je uverejnený, podľa mesačnej účtovnej sadzby stanovenej Európskym parlamentom a uverejnenej na jeho internetovej stránke v deň, keď Európsky parlament vystaví príkaz na úhradu, s výnimkou prípadov, keď je v osobitných podmienkach výslovne uvedené inak.
         Platby Európskeho parlamentu sa považujú za uskutočnené v deň ich odpísania z účtu Európskeho parlamentu.

            Článok I.6

            Bankový účet

         Platby sa poukazujú na bankový účet alebo podúčet príjemcu v banke so sídlom v členskom štáte Európskej únie, denominovaný v eurách, pričom podrobné údaje sú uvedené nižšie:

                     Názov banky: […]

                     Adresa pobočky, v ktorej je účet vedený: […]

                     Presné meno/názov majiteľa účtu: […]

                     Celé číslo účtu (vrátane bankových kódov): […]

                     IBAN: […]

                     Kód BIC/SWIFT: […]

            Článok I.7

            Všeobecné administratívne ustanovenia

         Všetka komunikácia adresovaná Európskemu parlamentu v súvislosti s rozhodnutím o financovaní sa uskutočňuje v písomnej forme s uvedením čísla rozhodnutia o financovaní a zasiela sa na túto adresu:

                     Európsky parlament

                     Predseda

                     c/o generálny riaditeľ pre financie

                     kancelária SCH 05B031

                     L – 2929 Luxemburg

               Európsky parlament považuje obyčajnú poštovú zásielku za doručenú v deň, keď bola oficiálne zaregistrovaná na poštovom oddelení Európskeho parlamentu.
         Rozhodnutie o financovaní sa adresuje príjemcovi na túto adresu:

                     Pán/Pani […]

                     [Titul]

                     [Oficiálny názov prijímajúceho subjektu]

                     [Celá adresa sídla]

               Akákoľvek zmena adresy príjemcu sa bezodkladne oznamuje Európskemu parlamentu v písomnej forme.

            Článok I.8

            Nadobudnutie účinnosti rozhodnutia

         Rozhodnutie o financovaní nadobúda účinnosť v deň jeho podpísania v mene Európskeho parlamentu.
         II.   VŠEOBECNÉ PODMIENKY

         ČASŤ A: PRÁVNE A ADMINISTRATÍVNE USTANOVENIA

            Článok II.1

            Vymedzenie pojmov

         Na účely tohto rozhodnutia o financovaní:

                     (1)

                        „správa o činnosti“ je písomné odôvodnenie nákladov vzniknutých počas obdobia oprávnenosti. Napríklad vysvetlenie činností, administratívnych nákladov atď. Správa o činnosti je súčasťou výročnej správy;

                     (2)

                        „výročná správa“ je správa, ktorá sa má predložiť do šiestich mesiacov po ukončení rozpočtového roka v súlade s článkom 23 nariadenia (EÚ, Euratom) č. 1141/2014;

                     (3)

                        „zostatok financovania“ je rozdiel medzi sumou predbežného financovania podľa článku I.5.1 a konečnou sumou financovania stanovenou podľa článku II.25.4;

                     (4)

                        „zúčtovanie predbežného financovania“ je situácia, keď konečnú sumu financovania stanovuje povoľujúci úradník a suma vyplatená príjemcovi už nie je vlastníctvom Únie;

                     (5)

                        „konflikt záujmov“ je situácia, v ktorej je nestranné a objektívne vykonávanie rozhodnutia o financovaní príjemcom ohrozené z dôvodov týkajúcich sa rodiny, citového života, národnej príslušnosti, hospodárskeho záujmu alebo akéhokoľvek iného záujmu spoločného s akoukoľvek treťou stranou v súvislosti s predmetom rozhodnutia o financovaní. Politická príslušnosť v zásade nepredstavuje dôvod konfliktu záujmov v prípade dohôd uzavretých medzi politickou stranou a organizáciou, ktorá vyznáva rovnaké politické hodnoty. Napriek tomu sa však v prípade takejto dohody musí zachovať súlad s článkom 22 nariadenia (EÚ, Euratom) č. 1141/2014;

                     (6)

                        „materiálne príspevky“ alebo „hmotné dary“ sú nefinančné zdroje, ktoré dajú tretie strany bezplatne k dispozícii príjemcovi podľa článku 2 bodov 7 a 8 nariadenia (EÚ, Euratom) č. 1141/2014;

                     (7)

                        „rozpočtový rok N“ alebo „obdobie oprávnenosti“ je obdobím vykonávania činností, na ktoré bolo udelené financovanie podľa rozhodnutia o financovaní, ako sa uvádza v článku I.2;

                     (8)

                        „vyššia moc“ je každá nepredvídateľná a výnimočná situácia alebo udalosť, ktorú nemôže príjemca ani Európsky parlament ovplyvniť a ktorá bráni ktorémukoľvek z nich v plnení akejkoľvek z ich povinností vyplývajúcich z rozhodnutia o financovaní, ktorú nie je možné pripísať chybe alebo nedbanlivosti na ich strane alebo na strane subdodávateľov, pridružených subjektov alebo tretích strán poberajúcich finančnú podporu, a ktorej nebolo možné zabrániť napriek náležitej pozornosti pri výkone ich povinností. Za vyššiu moc sa nemôžu považovať tieto prípady: pracovné spory, štrajky, finančné ťažkosti alebo neposkytnutie plnenia, nedostatky vo vybavení alebo chyby materiálu či omeškania pri poskytovaní plnenia, vybavenia alebo materiálu, pokiaľ nie sú priamym dôsledkom relevantného prípadu vyššej moci;

                     (9)

                        „oficiálne oznámiť“ je komunikovať písomne poštou alebo elektronicky e-mailom, s potvrdením o doručení;

                     (10)

                        „podvod“ je akékoľvek úmyselné konanie alebo opomenutie poškodzujúce finančné záujmy Únie, pokiaľ ide o používanie alebo predloženie nepravdivých, nesprávnych alebo neúplných vyhlásení či dokumentov alebo nezverejnenie informácií v rozpore s konkrétnou povinnosťou;

                     (11)

                        „financovanie“ sú granty v zmysle prvej časti hlavy VI nariadenia o rozpočtových pravidlách a kapitoly IV nariadenia (EÚ, Euratom) č. 1141/2014;

                     (12)

                        „nezrovnalosť“ je akékoľvek porušenie ustanovenia práva Únie vyplývajúce z konania alebo opomenutia zo strany príjemcu, ktoré má alebo by malo poškodzujúci vplyv na rozpočet Únie;

                     (13)

                        „vlastné zdroje“ sú externé zdroje financovania iné ako financovanie Únie. Napríklad: dary, príspevky od členov (ako sú vymedzené v článku 2 bodoch 7 a 8 nariadenia (EÚ, Euratom) č. 1141/2014) atď.;

                     (14)

                        „spriaznená osoba“ je akákoľvek osoba, ktorá má právomoc zastupovať príjemcu alebo v jeho mene prijímať rozhodnutia;

                     (15)

                        „závažná chyba“ je akékoľvek porušenie ustanovenia rozhodnutia o financovaní vyplývajúce z konania alebo opomenutia, ktoré spôsobí alebo by mohlo spôsobiť stratu pre rozpočet Európskej únie.

            Článok II.2

            Všeobecné povinnosti príjemcu

         Príjemca:

                     (a)

                     nesie výlučnú zodpovednosť a dôkazné bremeno v súvislosti s dodržiavaním všetkých povinností, ktoré pre neho vyplývajú z platných právnych predpisov;

                     (b)

                     je povinný nahradiť v plnom rozsahu každú škodu spôsobenú Európskemu parlamentu v dôsledku vykonávania vrátane nesprávneho vykonávania rozhodnutia o financovaní, s výnimkou prípadov vyššej moci;

                     (c)

                     nesie výlučnú zodpovednosť voči tretím stranám vrátane zodpovednosti za akúkoľvek škodu, ktorá im vznikne počas vykonávania rozhodnutia o financovaní;

                     (d)

                     okamžite informuje Európsky parlament o každej zmene svojej právnej, finančnej, technickej, organizačnej alebo vlastníckej situácie a o každej zmene svojho mena, adresy alebo právneho zástupcu;

                     (e)

                     prijíma všetky potrebné opatrenia, aby zabránil vzniku konfliktu záujmov.

            Článok II.3

            Povinnosti spojené s bankovým účtom

         Účet alebo podúčet, uvedený v článku I.6, musí umožňovať identifikáciu súm, ktoré poukazuje Európsky parlament, a úrokových výnosov alebo podobných výhod.
         Ak sumy poukázané na tento účet narastajú o úrok alebo podobné výhody v súlade s právom členského štátu, na ktorého území je účet otvorený, tieto úroky alebo výhody si môže príjemca ponechať v súlade s článkom 8 ods. 4 nariadenia o rozpočtových pravidlách.
         Sumy, ktoré poukazuje Európsky parlament, sa v nijakom prípade nemôžu využívať na špekulatívne účely.
         Predbežné financovanie zostáva majetkom Únie, pokým sa nezúčtuje voči konečnej sume financovania.

            Článok II.4

            Zodpovednosť za škody

         Európsky parlament nie je zodpovedný za škodu, ktorú spôsobí alebo utrpí príjemca vrátane akejkoľvek škody spôsobenej tretím stranám počas alebo v dôsledku vykonávania tohto rozhodnutia o financovaní.
         Okrem prípadov vyššej moci príjemca alebo spriaznená osoba Európskemu parlamentu nahradí všetku škodu, ktorú Európsky parlament utrpí v dôsledku vykonávania rozhodnutia o financovaní, alebo z dôvodu, že rozhodnutie o financovaní nebolo vykonávané v plnom súlade s jeho ustanoveniami.

            Článok II.5

            Dôvernosť

         Ak sa v tomto rozhodnutí o financovaní, v článku 32 nariadenia (EÚ, Euratom) č. 1141/2014 a v iných uplatniteľných právnych aktoch Únie neuvádza inak, Európsky parlament a príjemca sa zaväzujú, že zachovajú dôvernosť všetkých dokumentov, informácií alebo iných materiálov, ktoré sú v priamom vzťahu s predmetom tohto rozhodnutia o financovaní.

            Článok II.6

            Spracovanie osobných údajov

         Všetky osobné údaje získané v súvislosti s rozhodnutím o financovaní sa spracúvajú v súlade s článkom 33 nariadenia (EÚ, Euratom) č. 1141/2014 a s nariadením (ES) č. 45/2001 (6).
         Tieto údaje sa spracúvajú iba na účely vykonávania a monitorovania rozhodnutia o financovaní bez toho, aby bola dotknutá možnosť ich poskytovania orgánom zodpovedným za vykonávanie inšpekcií a auditov v súlade s právnymi predpismi Únie.

            Článok II.7

            Uchovávanie záznamov

         V súlade s článkom 136 nariadenia o rozpočtových pravidlách príjemca uchováva všetky záznamy, doklady, štatistické záznamy a iné záznamy o vykonávaní rozhodnutia o financovaní počas obdobia piatich rokov po vyplatení zostatku alebo vymáhaní neoprávnene vyplateného predbežného financovania.
         Záznamy týkajúce sa auditov, odvolaní, sporov alebo vyrovnania pohľadávok, ktoré vznikli pri využívaní financovania, sa uchovávajú, kým sa tieto audity, odvolania, spory alebo vyrovnania pohľadávok neukončia.

            Článok II.8

            Zviditeľnenie financovania Únie

         II.8.1.   Informácie o financovaní Únie

         Pokiaľ Európsky parlament nepožaduje alebo neschváli inak, musí sa v každom oznámení alebo publikácii príjemcu, ktoré sa týkajú rozhodnutia o financovaní, a to aj na konferencii, seminári alebo v akýchkoľvek informačných alebo propagačných materiáloch (ako sú brožúry, letáky, plagáty, prezentácie, v elektronickej forme atď.) uviesť, že program dostal finančnú podporu z Európskeho parlamentu.
         II.8.2.   Vyhlásenia vylučujúce zodpovednosť Európskeho parlamentu

         V každom oznámení alebo publikácii príjemcu, bez ohľadu na formu a médium, sa musí uviesť, že za ne zodpovedá výlučne ich autor a že Európsky parlament nezodpovedá za použitie informácií uvedených v tomto oznámení alebo publikácii.
         II.8.3.   Zverejnenie informácií zo strany Európskeho parlamentu

         Európsky parlament zverejní na internetovej stránke informácie vymedzené v článku 32 nariadenia (EÚ, Euratom) č. 1141/2014.

            Článok II.9

            Zadávanie zákaziek zo strany príjemcu

         II.9.1.   Zásady

         Ak príjemca zadáva zákazky na účel vykonania rozhodnutia o financovaní, je povinný uskutočniť výberové konanie a zadať zákazku tomu uchádzačovi, ktorého ponuka predstavuje najvýhodnejší pomer medzi kvalitou a cenou, prípadne ponuke s najnižšou cenou. Príjemca musí zabrániť akémukoľvek konfliktu záujmov.
         Pri zákazkách s hodnotou presahujúcou 60 000 EUR na dodávateľa a na tovar alebo službu príjemca zhromaždí aspoň tri ponuky prijaté v reakcii na písomnú výzvu na predkladanie ponúk, ktorá obsahuje podrobné požiadavky na verejné obstarávanie. Trvanie príslušných zákaziek nesmie prekročiť päť rokov.
         Ak sa predložili menej než tri ponuky v reakcii na písomnú výzvu na predkladanie ponúk, príjemca je povinný preukázať, že nebolo možné získať viac ponúk na príslušné verejné obstarávanie.
         II.9.2.   Uchovávanie záznamov

         Príjemca uchováva záznam o vyhodnotení ponúk a písomne zdôvodní svoj výber konečného dodávateľa.
         II.9.3.   Kontrola

         Príjemca zabezpečí, aby Európsky parlament, Úrad pre európske politické strany a európske politické nadácie, Európsky dvor audítorov a Európsky úrad pre boj proti podvodom (OLAF) mohli uplatňovať svoju právomoc kontroly podľa kapitoly V nariadenia (EÚ, Euratom) č. 1141/2014. Príjemca zabezpečí, aby sa v zmluvách uzatvorených s tretími stranami stanovila možnosť uplatnenia tejto právomoci kontroly aj vo vzťahu k týmto tretím stranám.
         II.9.4.   Zodpovednosť

         Za vykonávanie rozhodnutia o financovaní a dodržiavanie ustanovení rozhodnutia o financovaní je zodpovedný výlučne príjemca. Príjemca sa zaviaže, že prijme všetky opatrenia potrebné na to, aby sa dodávateľ zriekol všetkých nárokov voči Európskemu parlamentu vyplývajúcich z rozhodnutia o financovaní.

            Článok II.10

            Finančná podpora tretích strán

         Príjemcova finančná podpora tretích strán, v zmysle článku 137 nariadenia o rozpočtových pravidlách, môže predstavovať oprávnené náklady za týchto podmienok:

                     (a)

                     finančnú podporu udeľuje príjemca týmto tretím stranám: … [vložte názvy možných príjemcov, ako sa uvádzajú v žiadosti];

                     (b)

                     finančná podpora pre každú tretiu stranu neprekročí sumu 60 000 EUR;

                     (c)

                     využíva ju tretia strana na oprávnené náklady;

                     (d)

                     príjemca zaručuje prípadné vymáhanie tejto finančnej podpory.

               Na účely tohto článku sa politická strana alebo nadácia na národnej úrovni ani európska politická strana alebo nadácia nepovažujú za tretiu stranu.
         V súlade s článkom 137 ods. 2 nariadenia o rozpočtových pravidlách príjemca zabezpečí, aby Európsky parlament a Európsky dvor audítorov mohli vykonávať svoju právomoc kontroly týkajúcu sa dokumentov, priestorov a informácií vrátane informácií uchovávaných na elektronických médiách vo vzťahu ku všetkým tretím stranám, ktoré získali finančné prostriedky Únie.

            Článok II.11

            Vyššia moc

         Ak je Európsky parlament alebo príjemca vystavený situácii vyššej moci, bezodkladne to oznámi doporučeným listom s doručenkou alebo rovnocenným spôsobom druhej strane so spresnením charakteru, pravdepodobného trvania a predpokladaných následkov danej situácie.
         Európsky parlament a príjemca vynaložia všetko úsilie na minimalizáciu prípadnej škody spôsobenej vyššou mocou.
         Európsky parlament ani príjemca sa nedopúšťa nesplnenia akejkoľvek svojej povinnosti vyplývajúcej z rozhodnutia o financovaní, ak mu v jej plnení zabránila vyššia moc.

            Článok II.12

            Pozastavenie vyplácania financovania

         II.12.1.   Dôvody pozastavenia

         Bez toho, aby bol dotknutý článok 135 nariadenia o rozpočtových pravidlách a článok 208 pravidiel uplatňovania nariadenia o rozpočtových pravidlách, Európsky parlament je oprávnený pozastaviť vyplácanie financovania:

                     (i)

                     ak má podozrenie, že sa príjemca pri postupe zadávania zákazky alebo vykonávania rozhodnutia o financovaní dopustil závažných chýb, nezrovnalostí, podvodu alebo porušenia povinností, pričom musí overiť, či k nim skutočne došlo;

                     (ii)

                     ak bola na príjemcu uvalená finančná sankcia stanovená v článku 27 ods. 4 nariadenia (EÚ, Euratom) č. 1141/2014, a to až do úhrady tejto finančnej sankcie.

               II.12.2.   Postup pozastavenia

               Krok 1
            – Pred pozastavením vyplácania Európsky parlament oficiálne oznámi príjemcovi svoj zámer pozastaviť vyplácanie, pričom uvedie dôvody pozastavenia, a vyzve príjemcu, aby do 30 kalendárnych dní od prijatia tohto oznámenia predložil pripomienky.

               Krok 2
            – Ak sa Európsky parlament po uplynutí lehoty na predloženie pripomienok rozhodne nepokračovať v postupe pozastavenia, oznámi toto rozhodnutie príjemcovi.
         Ak sa Európsky parlament po uplynutí lehoty na predloženie pripomienok rozhodne pokračovať v postupe pozastavenia, oficiálne to oznámi príjemcovi prostredníctvom odôvodneného rozhodnutia o pozastavení, pričom ho informuje o:

                     (i)

                     orientačnom dátume ukončenia potrebného overenia v prípade uvedenom v článku II.12.1 bode i) a

                     (ii)

                     o akýchkoľvek právnych prostriedkoch nápravy.

               II.12.3.   Účinky pozastavenia

         Účinkom pozastavenia vyplácania je skutočnosť, že príjemca nemá nárok na platby od Európskeho parlamentu až dovtedy, kým sa nedokončí overenie uvedené v článku II.12.2 v kroku 2 bode i), alebo kým nepominie dôvod pozastavenia. Nie je tým dotknuté právo Európskeho parlamentu ukončiť financovanie alebo zrušiť rozhodnutie o financovaní.
         II.12.4.   Obnovenie vyplácania

         Od okamihu, keď pominie dôvod pozastavenia vyplácania, sa všetky príslušné platby obnovia a Európsky parlament to oznámi príjemcovi.

            Článok II.13

            Zrušenie rozhodnutia o financovaní Európskym parlamentom

         II.13.1.   Dôvody zrušenia

         Európsky parlament je oprávnený zrušiť rozhodnutie o financovaní na základe rozhodnutia úradu o výmaze príjemcu z registra, s výnimkou prípadu uvedeného v článku 16 ods. 2 písm. c) nariadenia (EÚ, Euratom) č. 1141/2014.
         II.13.2.   Postup zrušenia

               Krok 1
            – Pred zrušením rozhodnutia o financovaní Európsky parlament oficiálne oznámi príjemcovi svoj zámer zrušiť rozhodnutie, pričom uvedie dôvody zrušenia, a vyzve príjemcu, aby do 30 kalendárnych dní od prijatia tohto oznámenia predložil pripomienky.

               Krok 2
            – Ak sa Európsky parlament po uplynutí lehoty na predloženie pripomienok rozhodne nezrušiť rozhodnutie o financovaní, oznámi toto rozhodnutie príjemcovi.
         Ak sa Európsky parlament po uplynutí lehoty na predloženie pripomienok rozhodne zrušiť rozhodnutie o financovaní, zrušenie príjemcovi oficiálne oznámi prostredníctvom odôvodneného rozhodnutia.
         Každá suma, ktorá bola vyplatená príjemcovi neoprávnene, sa bude vymáhať podľa platných ustanovení nariadenia o rozpočtových pravidlách.
         II.13.3.   Účinky zrušenia

         Rozhodnutie o zrušení rozhodnutia o financovaní má retroaktívny účinok k dátumu prijatia rozhodnutia o financovaní.

            Článok II.14

            Ukončenie rozhodnutia o financovaní

         II.14.1.   Ukončenie na žiadosť príjemcu

         Príjemca môže požiadať o ukončenie rozhodnutia o financovaní.
         Príjemca ukončenie oficiálne oznámi Európskemu parlamentu, pričom uvedie:

                     (a)

                     dôvody ukončenia a

                     (b)

                     dátum nadobudnutia účinnosti ukončenia, ktorý nesmie byť skorší ako dátum zaslania oficiálneho oznámenia.

               Ukončenie nadobúda účinnosť dňom stanoveným v rozhodnutí o ukončení.
         II.14.2.   Ukončenie Európskym parlamentom

         a)   Dôvody ukončenia

         Európsky parlament je oprávnený ukončiť rozhodnutie o financovaní v ktoromkoľvek z týchto prípadov:

                     (a)

                     na základe rozhodnutia úradu o výmaze príjemcu z registra, v prípadoch uvedených v článku 16 ods. 2 písm. c) nariadenia (EÚ, Euratom) č. 1141/2014;

                     (b)

                     ak už príjemca nespĺňa ustanovenia článku 18 ods. 2 nariadenia (EÚ, Euratom) č. 1141/2014;

                     (c)

                     v prípadoch uvedených v článku 135 ods. 3 a 5 nariadenia o rozpočtových pravidlách;

                     (d)

                     ak sa príjemca alebo akákoľvek spriaznená osoba alebo osoba, ktorá na seba prevezme neobmedzené ručenie za dlhy príjemcu, nachádza v jednej zo situácií uvedených v článku 106 ods. 1 písm. a) alebo b) nariadenia o rozpočtových pravidlách;

                     (e)

                     ak sa príjemca alebo akákoľvek spriaznená osoba nachádza v situácii uvedenej v článku 106 ods. 1 písm. c), d), e) alebo f) alebo sa na ňu vzťahuje článok 106 ods. 2 nariadenia o rozpočtových pravidlách, alebo

                     (f)

                     ak príjemca stratí svoj štatút príjemcu podľa článku 10 ods. 6 nariadenia (EÚ, Euratom) č. 1141/2014.

               b)   Postup ukončenia

               Krok 1
            – Pred ukončením rozhodnutia o financovaní Európsky parlament oficiálne oznámi príjemcovi tento svoj zámer, pričom uvedie dôvody ukončenia, a vyzve príjemcu, aby do 30 kalendárnych dní od prijatia tohto oznámenia predložil pripomienky.

               Krok 2
            – Ak sa Európsky parlament po uplynutí lehoty na predloženie pripomienok rozhodne neukončiť rozhodnutie o financovaní, oznámi toto rozhodnutie príjemcovi.
         Ak sa Európsky parlament po uplynutí lehoty na predloženie pripomienok rozhodne ukončiť rozhodnutie o financovaní, oficiálne ukončenie oznámi príjemcovi prostredníctvom odôvodneného rozhodnutia.
         Ukončenie rozhodnutia o financovaní nadobúda účinnosť dňom oznámenia rozhodnutia príjemcovi.
         II.14.3.   Účinky ukončenia

         Rozhodnutie o ukončení rozhodnutia o financovaní nadobúda účinnosť ex nunc. Náklady skutočne vynaložené príjemcom odo dňa nadobudnutia účinnosti rozhodnutia o ukončení sa považujú za neoprávnené náklady.

            Článok II.15

            Postúpenie

         Príjemca nesmie postúpiť žiadne zo svojich platobných pohľadávok voči Európskemu parlamentu tretej strane, okrem prípadov, keď to vopred schváli Európsky parlament na základe odôvodnenej písomnej žiadosti príjemcu.
         Ak Európsky parlament písomne neakceptuje postúpenie alebo ak nie sú dodržané podmienky takéhoto akceptovania, postúpenie nemá žiadny právny účinok.
         Postúpenie v žiadnom prípade nezbavuje príjemcu jeho povinností voči Európskemu parlamentu.

            Článok II.16

            Úrok z omeškania

         Ak Európsky parlament nezaplatí v lehote na úhradu, má príjemca nárok na úroky z omeškania podľa sadzby, ktorú Európska centrálna banka uplatňuje na svoje hlavné refinančné operácie v eurách (ďalej len „referenčná sadzba“), zvýšenej o tri a pol bodu. Referenčná sadzba je sadzba platná v prvý deň mesiaca, v ktorom uplynie lehota na úhradu, uverejnená v sérii C Úradného vestníka Európskej únie.
         Ak Európsky parlament pozastaví vyplácanie, ako je stanovené v článku II.12, nemôžu sa tieto prípady považovať za omeškané platby.
         Úroky z omeškania sa počítajú za obdobie odo dňa nasledujúceho po dátume splatnosti až do (vrátane) dňa skutočnej úhrady.
         Odchylne od prvého pododseku, ak je vypočítaný úrok nižší alebo rovný sume 200 EUR, Európsky parlament je povinný vyplatiť ho príjemcovi iba vtedy, ak o to príjemca požiada do dvoch mesiacov odo dňa prijatia omeškanej platby.

            Článok II.17

            Uplatniteľné právo

         Toto rozhodnutie o financovaní sa riadi uplatniteľným právom Únie, a najmä nariadením (EÚ, Euratom) č. 1141/2014 a uplatniteľnými ustanoveniami nariadenia o rozpočtových pravidlách, ktoré sa uplatňujú v plnom rozsahu. V prípade potreby sú doplnené vnútroštátnym právom členského štátu, v ktorom má príjemca sídlo.

            Článok II.18

            Právo na vypočutie

         V prípadoch, keď má príjemca podľa tohto rozhodnutia o financovaní právo predložiť pripomienky, sa mu poskytne lehota 10 pracovných dní na predloženie jeho písomných pripomienok, pokiaľ nie je výslovne uvedené inak. Túto lehotu možno na odôvodnenú žiadosť príjemcu jeden raz predĺžiť o ďalších 10 pracovných dní.
         ČASŤ B: FINANČNÉ USTANOVENIA

            Článok II.19

            Oprávnené náklady

         II.19.1.   Podmienky

         Za oprávnené náklady na účely financovania Úniou a v súlade s článkom 126 nariadenia o rozpočtových pravidlách sa považujú tie náklady, ktoré spĺňajú tieto kritériá:

                     (a)

                     priamo súvisia s predmetom rozhodnutia o financovaní a sú zahrnuté v odhadovanom rozpočte, ktorý tvorí prílohu k rozhodnutiu o financovaní;

                     (b)

                     sú nevyhnutné na vykonávanie rozhodnutia o financovaní;

                     (c)

                     sú primerané a odôvodnené a spĺňajú zásadu riadneho finančného hospodárenia, najmä pokiaľ ide o hospodárnosť a efektívnosť;

                     (d)

                     vynaložili sa v období oprávnenosti, vymedzenom v článku I.2, s výnimkou nákladov, ktoré sa týkajú výročných správ a osvedčení o účtovnej závierke a príslušných výkazov;

                     (e)

                     príjemca ich skutočne vynaložil;

                     (f)

                     sú identifikovateľné a overiteľné a zaznamenané v účtovníctve príjemcu v súlade s príslušnými účtovnými štandardmi;

                     (g)

                     sú v súlade s požiadavkami platných daňových predpisov a predpisov o sociálnom zabezpečení;

                     (h)

                     sú v súlade s článkom II.9.1 prvým odsekom a spravidla aj s článkom II.9.1 druhým odsekom.

               Účtovné a vnútorné audítorské postupy príjemcu musia umožňovať priame zosúladenie nákladov a príjmov vykázaných vo výročnej správe s finančnými výkazmi a zodpovedajúcimi podpornými dokumentmi.
         II.19.2.   Príklady oprávnených nákladov

         Za predpokladu, že zodpovedajú kritériám stanoveným v odseku 1 tohto článku, sú bez toho, aby bol dotknutý článok 126 nariadenia o rozpočtových pravidlách, oprávnené predovšetkým tieto prevádzkové náklady:

                     (a)

                     náklady na administratívu a náklady spojené s technickou pomocou, schôdzami, výskumom, cezhraničnými podujatiami, štúdiami, informovaním a publikáciami;

                     (b)

                     náklady na personál, ktoré zahŕňajú skutočné mzdy, odvody na sociálne zabezpečenie a iné zákonné náklady, ktoré sú súčasťou mzdy, ak nepresahujú priemerné sadzby zodpovedajúce bežnej mzdovej politike príjemcu;

                     (c)

                     cestovné a pobytové náklady personálu, ak zodpovedajú bežným postupom príjemcu v oblasti náhrady cestovných nákladov;

                     (d)

                     odpisové náklady zariadenia alebo iného majetku (nového alebo použitého) zaevidované v účtovných výkazoch príjemcu, ak uvedený majetok

                                 (i)

                                 je odpísaný v súlade s medzinárodnými účtovnými štandardmi a bežnými účtovnými postupmi príjemcu a

                                 (ii)

                                 bol zakúpený v súlade s článkom II.9.1 prvým odsekom a spravidla aj s článkom II.9.1 druhým odsekom, ak sa nákup zrealizoval počas obdobia oprávnenosti;

                     (e)

                     náklady na spotrebný tovar a kancelárske potreby a iné zmluvy, za predpokladu, že

                                 (i)

                                 sú nakúpené v súlade s článkom II.9.1 prvým odsekom a spravidla aj s článkom II.9.1 druhým odsekom a

                                 (ii)

                                 sú priamo pridelené na predmet rozhodnutia o financovaní;

                     (f)

                     náklady, ktoré priamo vyplývajú z požiadaviek rozhodnutia o financovaní vrátane prípadných nákladov na finančné služby (najmä náklady na finančné záruky), za predpokladu, že príslušné služby sú zakúpené v súlade s článkom II.9.1 prvým odsekom a spravidla aj s článkom II.9.1 druhým odsekom.

            Článok II.20

            Neoprávnené náklady

         Bez toho, aby bol dotknutý článok II.19.1 tohto rozhodnutia a článok 126 nariadenia o rozpočtových pravidlách, sa za neoprávnené považujú tieto náklady:

                     (a)

                     návratnosť kapitálu a dividend vyplácaných zo strany príjemcu;

                     (b)

                     dlh a náklady na dlhovú službu;

                     (c)

                     rezervy na straty alebo dlhy;

                     (d)

                     dlžné úroky;

                     (e)

                     pochybné pohľadávky;

                     (f)

                     kurzové straty;

                     (g)

                     náklady na prevody platieb z Európskeho parlamentu účtované bankou príjemcu;

                     (h)

                     náklady, ktoré príjemca vykázal v súvislosti s inou akciou, na ktorú poberá grant financovaný z rozpočtu Únie;

                     (i)

                     materiálne príspevky;

                     (j)

                     nadmerné alebo neodôvodnené výdavky;

                     (k)

                     odpočítateľná DPH;

                     (l)

                     zakázané financovanie určitých tretích strán podľa článku 22 nariadenia (EÚ, Euratom) č. 1141/2014.

            Článok II.21

            Materiálne príspevky

         Európsky parlament umožní príjemcovi prijímať materiálne príspevky počas vykonávania rozhodnutia o financovaní, ak hodnota takýchto príspevkov neprekročí:

                     (a)

                     náklady skutočne vynaložené a riadne doložené účtovnými dokladmi tretích strán, ktoré tieto príspevky príjemcovi poskytli bezplatne, ale nesú príslušné náklady;

                     (b)

                     ak takéto doklady nejestvujú, náklady zodpovedajúce nákladom bežne akceptovaným na danom trhu;

                     (c)

                     ich hodnotu, ako bola akceptovaná v odhadovanom rozpočte;

                     (d)

                     50 % vlastných zdrojov akceptovaných v odhadovanom rozpočte.

               Materiálne príspevky:

                     (a)

                     sa v odhadovanom rozpočte uvádzajú samostatne, aby sa odrážali celkové zdroje;

                     (b)

                     musia byť v súlade s článkom 20 nariadenia (EÚ, Euratom) č. 1141/2014, ako aj s vnútroštátnymi daňovými predpismi a predpismi o sociálnom zabezpečení;

                     (c)

                     sa akceptujú len na dočasnom základe, na čo je potrebné potvrdenie externého audítora a súhlas v rozhodnutí o konečnej sume financovania;

                     (d)

                     nemôžu byť vo forme nehnuteľného majetku.

            Článok II.22

            Rozpočtové presuny

         Príjemca môže upraviť odhadovaný rozpočet stanovený v prílohe 1 presunmi medzi jednotlivými rozpočtovými kategóriami. Táto úprava si nevyžaduje dodatok k rozhodnutiu o financovaní. Takéto presuny sa odôvodnia vo výročnej správe.

            Článok II.23

            Ohlasovacia povinnosť

         II.23.1.   Výročná správa

         Pokiaľ možno do 15. mája a najneskôr do 30. júna, ktorý nasleduje po rozpočtovom roku N, príjemca predloží výročnú správu, ktorá pozostáva z týchto dokumentov:

                     (a)

                     ročné účtovné závierky a sprievodné poznámky zahŕňajúce príjmy a výdavky príjemcu, aktíva a pasíva na začiatku a na konci rozpočtového roku v súlade s právom uplatniteľným v členskom štáte, v ktorom má príjemca sídlo;

                     (b)

                     ročné účtovné závierky na základe medzinárodných účtovných štandardov vymedzených v článku 2 nariadenia Európskeho parlamentu a Rady (ES) č. 1606/2002 (7);

                     (c)

                     zoznam darcov a prispievateľov a ich zodpovedajúcich darov alebo príspevkov nahlásených v súlade s článkom 20 nariadenia (EÚ, Euratom) č. 1141/2014;

                     (d)

                     správu o činnosti;

                     (e)

                     finančný výkaz založený na štruktúre odhadovaného rozpočtu;

                     (f)

                     podrobný výkaz príjmov, nákladov, aktív a pasív;

                     (g)

                     zosúladenie finančného výkazu uvedeného v písmene e) s podrobným výkazom uvedeným v písmene f);

                     (h)

                     zoznam dodávateľov, ktorí si v danom rozpočtovom roku účtovali od príjemcu viac ako 10 000 EUR, s uvedením mena a adresy dodávateľa, ako aj rozsahu poskytnutého tovaru alebo služieb.

               V prípade prenosu uvedeného v článku II.25.3 musí výročná správa obsahovať dokumenty uvedené v písmenách d), e), f) a g) vzťahujúce sa na prvý štvrťrok roka nasledujúceho po príslušnom rozpočtovom roku.
         Informácie uvedené vo výročnej správe musia byť postačujúce na stanovenie konečnej sumy financovania.
         II.23.2.   Správa o externom audite

         Európskemu parlamentu sa priamo od nezávislých externých subjektov alebo odborníkov poverených podľa článku 23 ods. 3 nariadenia (EÚ, Euratom) č. 1141/2014 doručí správa o externom audite uvedená v článku 23 ods. 1 nariadenia (EÚ, Euratom) č. 1141/2014.
         Účelom externého auditu je potvrdiť spoľahlivosť finančných výkazov a zákonnosť a riadnosť výdavkov, ktoré sú v nich uvedené, a najmä to, že:

                     (a)

                     finančné výkazy boli vypracované v súlade s vnútroštátnymi právnymi predpismi vzťahujúcimi sa na príjemcu, neobsahujú vecné chyby a poskytujú verný a pravdivý obraz o finančnej situácii a prevádzkových výsledkoch;

                     (b)

                     finančné výkazy boli vypracované v súlade s medzinárodnými účtovnými štandardmi vymedzenými v článku 2 nariadenia (ES) č. 1606/2002;

                     (c)

                     vykázané náklady sa skutočne vynaložili;

                     (d)

                     výkaz príjmov je úplný;

                     (e)

                     finančné doklady, ktoré predložil príjemca Európskemu parlamentu, sú v súlade s finančnými ustanoveniami rozhodnutia o financovaní;

                     (f)

                     povinnosti vyplývajúce z nariadenia (EÚ, Euratom) č. 1141/2014, najmä z jeho článku 20, boli splnené;

                     (g)

                     povinnosti vyplývajúce z rozhodnutia o financovaní, najmä z jeho článku II.9 a článku II.19, boli splnené;

                     (h)

                     materiálne príspevky sa skutočne poskytli príjemcovi a ohodnotili sa v súlade s platnými predpismi;

                     (i)

                     každý prebytok finacovania Únie bol prenesený do ďalšieho rozpočtového roka a použil sa v prvom štvrťroku rozpočtového roka podľa článku 125 ods. 6 nariadenia o rozpočtových pravidlách;

                     (j)

                     každý prebytok vlastných zdrojov bol prenesený do rezervy.

            Článok II.24

            Rozhodnutie o výročnej správe

         Do 30. septembra roka nasledujúceho po rozpočtovom roku N Európsky parlament schváli alebo zamietne výročnú správu vymedzenú v článku II.23.1.
         Ak sa Európsky parlament písomne nevyjadrí do šiestich mesiacov od prijatia výročnej správy, výročná správa sa považuje za schválenú.
         Schválením výročnej správy nie je dotknuté stanovenie konečnej sumy financovania podľa článku II.25, na základe ktorého Európsky parlament prijíma konečné rozhodnutie o oprávnenosti nákladov.
         Európsky parlament môže požiadať príjemcu o dodatočné informácie, aby tak mohol prijať rozhodnutie o výročnej správe. V prípade takejto žiadosti sa lehota na rozhodnutie o výročnej správe predĺži až do doručenia a vyhodnotenia požadovaných informácií Európskym parlamentom.
         Ak sa vo výročnej správe vyskytnú závažné nedostatky, Európsky parlament ju môže zamietnuť bez toho, aby si od príjemcu vyžiadal dodatočné informácie, a požiadať o to, aby príjemca do 15 pracovných dní predložil novú správu.
         Žiadosti o doplňujúce informácie alebo o novú správu sa príjemcovi oznamujú písomne.
         V prípade zamietnutia pôvodne predloženej výročnej správy a v prípade žiadosti o novú správu sa v súvislosti s novou správou použije schvaľovací postup stanovený v tomto článku.

            Článok II.25

            Rozhodnutie o konečnej sume financovania

         II.25.1.   Vplyv výročnej správy

         Rozhodnutie Európskeho parlamentu, ktorým sa stanovuje konečná suma financovania, vychádza z výročnej správy schválenej v súlade s článkom II.24. V prípade, že Európsky parlament s konečnou platnosťou zamietne výročnú správu alebo že príjemca v stanovených lehotách nepredloží žiadnu výročnú správu, sa v rozhodnutí o konečnej sume financovania nemôžu stanoviť žiadne refundovateľné náklady.
         II.25.2.   Finančný limit

         Konečná suma financovania sa obmedzí na sumu stanovenú v článku I.4 a nepresiahne 85 % skutočne vynaložených oprávnených nákladov.
         II.25.3.   Prenos prebytku

         Ak na konci rozpočtového roku N príjemca zistí prebytok príjmov nad výdavkami, v súlade s článkom 125 ods. 6 nariadenia o rozpočtových pravidlách môže preniesť časť tohto prebytku do rozpočtového roku N + 1.
         a)   Vymedzenie prebytku

         Prebytok za rozpočtový rok N je rozdiel medzi celkovými oprávnenými nákladmi a súhrnom:

                     (i)

                     predbežnej (maximálnej) sumy financovania podľa článku I.4;

                     (ii)

                     vlastných zdrojov príjemcu vyčlenených na pokrytie oprávnených nákladov, ak príjemca predtým pokrýval neoprávnené náklady len využitím vlastných zdrojov, a

                     (iii)

                     každého prebytku preneseného z rozpočtového roku N – 1.

               Prebytok, ktorý možno preniesť do rozpočtového roku N + 1, neprekročí 25 % celkových príjmov uvedených v bodoch (i) a (ii).
         b)   Účtovanie rezervy na oprávnené náklady

         Skutočne prenesená suma sa zapíše do súvahy za rozpočtový rok N ako „rezerva na pokrytie oprávnených nákladov v prvom štvrťroku roku N + 1“. Táto rezerva predstavuje oprávnené náklady rozpočtového roku N.
         Navyše v predbežnom vyrovnaní účtov najneskôr k 31. marcu roku N + 1 sa určia oprávnené náklady skutočne vynaložené k uvedenému dátumu. Rezerva nesmie presiahnuť tieto náklady.
         V roku N + 1 sa rezerva rozpustí a vytvorí príjem, ktorý sa použije na pokrytie oprávnených nákladov v prvom štvrťroku rozpočtového roku N + 1.
         II.25.4.   Rozhodnutie o konečnej sume financovania

         Európsky parlament každoročne kontroluje súlad výdavkov s ustanoveniami nariadenia (EÚ, Euratom) č. 1141/2014, nariadenia o rozpočtových pravidlách a rozhodnutia o financovaní. Každý rok prijíma rozhodnutie o konečnej sume financovania, ktoré náležite oznámi príjemcovi.
         Konečná suma financovania za rozpočtový rok N sa stanoví v roku N + 1.
         Po stanovení konečnej sumy financovania sa uskutoční zúčtovanie predbežného financovania.
         II.25.5.   Zostatok financovania

         Ak vyplatená suma predbežného financovania presiahne konečnú sumu financovania, Európsky parlament musí vymáhať neoprávnene vyplatenú sumu predbežného financovania.
         Ak konečná suma financovania presiahne vyplatenú sumu predbežného financovania, Európsky parlament vyplatí zostatok.
         II.25.6.   Zisk

         a)   Vymedzenie pojmu

         Zisk je vymedzený v článku 125 ods. 5 nariadenia o rozpočtových pravidlách.
         b)   Vytváranie rezerv

         V súlade s článkom 125 ods. 5 nariadenia o rozpočtových pravidlách môže príjemca vytvárať rezervy z prebytku vlastných zdrojov, ktoré sú vymedzené v článku II.1.
         Prebytok, ktorý sa má preniesť na rezervný účet, tvorí prípadne suma vlastných zdrojov presahujúcich sumu vlastných zdrojov potrebnú na pokrytie 15 % oprávnených nákladov skutočne vynaložených v rozpočtovom roku N a 15 % nákladov zahrnutých do rezervy, ktorá sa má preniesť do rozpočtového roku N + 1. Príjemca predtým musí pokryť neoprávnené náklady len využitím vlastných zdrojov.
         Prebytok vyčlenený na rezervu sa pri výpočte zisku nezohľadňuje.
         Rezerva sa použije len na pokrytie prevádzkových nákladov príjemcu.
         c)   Vymáhanie pohľadávok

         Financovaním nesmie príjemcovi vzniknúť zisk. V súlade s článkom 125 ods. 4 nariadenia o rozpočtových pravidlách je Európsky parlament oprávnený vymáhať percentuálny podiel zisku zodpovedajúci príspevku Únie na oprávnené náklady.

            Článok II.26

            Vymáhanie pohľadávok

         Ak sa príjemcovi neoprávnene poukázali platby alebo ak je postup vymáhania odôvodnený podľa podmienok rozhodnutia o financovaní, nariadenia (EÚ, Euratom) č. 1141/2014 alebo nariadenia o rozpočtových pravidlách, príjemca vráti predmetné sumy Európskemu parlamentu v súlade s podmienkami a v lehote stanovenej Európskym parlamentom.
         II.26.1.   Úroky z omeškania

         Ak príjemca nevráti platby v lehote stanovenej Európskym parlamentom, Európsky parlament zvýši ich sumu o úroky z omeškania podľa sadzby stanovenej v článku II.16. Úroky z omeškania sa počítajú za obdobie od uplynutia lehoty na vrátenie súm až do dňa úplného splatenia celej dlžnej sumy Európskemu parlamentu (vrátane).
         Čiastočnými splátkami sa prednostne hradia poplatky a úroky z omeškania a až potom istina.
         II.26.2.   Započítanie

         Ak sumy neboli vrátené v stanovenej lehote, Európsky parlament môže započítať tieto dlžné sumy voči sumám, ktoré z akéhokoľvek iného dôvodu dlhuje príjemcovi, v súlade s článkom 80 nariadenia o rozpočtových pravidlách a jeho pravidlami uplatňovania. Vo výnimočných prípadoch odôvodnených potrebou chrániť finančné záujmy Únie môže Európsky parlament započítať dlžné sumy pred dátumom splatnosti. Predchádzajúci súhlas príjemcu sa nevyžaduje.
         II.26.3.   Bankové poplatky

         Bankové poplatky spôsobené vrátením dlžných súm Európskemu parlamentu hradí výlučne príjemca.

            Článok II.27

            Finančná záruka

         Ak Európsky parlament vyžaduje finančnú záruku v súlade s článkom 134 nariadenia o rozpočtových pravidlách, musia byť splnené tieto podmienky:

                     (a)

                     finančnú záruku musí poskytnúť banka alebo schválená finančná inštitúcia alebo, na požiadanie príjemcu a po súhlase Európskeho parlamentu, tretia strana;

                     (b)

                     ručiteľ musí vystupovať ako ručiteľ na prvú výzvu a nesmie požadovať, aby sa Európsky parlament najprv obracal na hlavného dlžníka (t. j. príslušného príjemcu), a

                     (c)

                     finančná záruka musí výslovne zostať platná do zúčtovania predbežného financovania voči priebežným platbám alebo platbe zostatku Európskym parlamentom; ak sa platba zostatku realizuje formou vymáhania, finančná záruka musí zostať v platnosti dovtedy, kým sa dlh nepovažuje za úplne splatený; a Európsky parlament musí uvoľniť záruku v priebehu nasledujúceho mesiaca.

            Článok II.28

            Kontrola

         II.28.1.   Všeobecné ustanovenia

         V rozsahu svojich právomocí a v súlade s kapitolou V nariadenia (EÚ, Euratom) č. 1141/2014 si môžu Európsky parlament a Úrad pre európske politické strany a európske politické nadácie kedykoľvek uplatniť svoje príslušné právomoci kontroly s cieľom overiť, či príjemca v plnom rozsahu dodržiava povinnosti stanovené v rozhodnutí o financovaní, v nariadení (EÚ, Euratom) č. 1141/2014 a v nariadení o rozpočtových pravidlách.
         Príjemca náležite spolupracuje s príslušnými orgánmi a poskytuje im všetku pomoc, ktorú potrebujú v záujme uskutočňovania kontroly.
         Európsky parlament a Úrad pre európske politické strany a európske politické nadácie môžu poveriť kontrolnou úlohou externé orgány náležite splnomocnené konať v ich mene (ďalej len „splnomocnené orgány“).
         II.28.2.   Povinnosť uchovávať dokumenty

         Počas obdobia piatich rokov, ktoré začína plynúť dňom predloženia výročnej správy, príjemca uchováva na vhodnom nosiči originály dokumentov, najmä účtovné a daňové záznamy, vrátane digitalizovaných originálov, ak ich povoľujú príslušné vnútroštátne právne predpisy a v súlade s podmienkami, ktoré sú v nich stanovené.
         V prípade, že prebiehajú audity, odvolania, súdne spory alebo sa uplatňujú nároky týkajúce sa financovania, päťročné obdobie stanovené v prvom pododseku sa neuplatňuje. V takýchto prípadoch príjemca uchováva dokumenty až do ukončenia daných auditov, odvolaní, sporov alebo uplatňovania nárokov.
         II.28.3.   Povinnosť poskytovať dokumenty a/alebo informácie

         Príjemca poskytuje všetky dokumenty a/alebo informácie vrátane informácií v elektronickej podobe, ktoré požaduje Európsky parlament, Úrad pre európske politické strany a európske politické nadácie alebo splnomocnený orgán (ďalej len „príslušný orgán“).
         Všetky dokumenty alebo informácie, ktoré poskytol príjemca, sa spracúvajú v súlade s článkom II.6.
         II.28.4.   Návštevy na mieste

         Príslušný orgán môže vykonávať návštevy na mieste v priestoroch príjemcu. V tejto súvislosti môže príjemcu písomne požiadať, aby prijal vhodné opatrenia na účel takejto návštevy v náležitej lehote, ktorú stanoví príslušný orgán.
         Počas návštevy na mieste príjemca umožní príslušnému orgánu prístup na miesta a do priestorov, v ktorých sa činnosť vykonáva alebo vykonávala, ako aj ku všetkým potrebným informáciám vrátane informácií v elektronickej podobe.
         Príjemca zabezpečí, aby boli informácie pohotovo dostupné v čase návštevy na mieste a aby boli požadované informácie odovzdané vo vhodnej podobe.
         II.28.5.   Námietkové konanie

         Na základe zistení z postupu kontroly vypracuje Európsky parlament predbežnú správu o audite, ktorú zašle príjemcovi. Príjemca môže predložiť pripomienky do 30 kalendárnych dní od prijatia predbežnej správy o audite.
         Na základe zistení uvedených v predbežnej správe o audite a prípadných pripomienok príjemcu stanoví Európsky parlament svoje konečné zistenia z auditu v záverečnej správe o audite. Záverečná správa o audite sa príjemcovi zasiela do 60 kalendárnych dní od uplynutia lehoty stanovenej na predloženie pripomienok k predbežnej správe o audite.
         II.28.6.   Účinky zistení z auditu

         Bez toho, aby bolo dotknuté právo Európskeho parlamentu prijímať opatrenia podľa článkov II.12 až II.14, Európsky parlament náležite zohľadňuje konečné zistenia z auditu pri stanovovaní konečnej sumy financovania.
         Ak sa v konečných zisteniach z auditu odhalia prípady možného podvodu alebo závažného porušenia uplatniteľných predpisov, oznámia sa príslušným vnútroštátnym alebo únijným orgánom, ktoré prijmú ďalšie kroky.
         Európsky parlament môže retroaktívne upraviť rozhodnutie o konečnej sume financovania podľa konečných zistení z auditu.
         II.28.7.   Práva úradu OLAF na kontrolu

         Európsky úrad pre boj proti podvodom (OLAF) vykonáva svoje práva na kontrolu príjemcu v súlade s uplatniteľnými predpismi, najmä s nariadením Rady (Euratom, ES) č. 2185/96 (8), nariadením Európskeho parlamentu a Rady (EÚ, Euratom) č. 883/2013 (9) a článkom 24 ods. 4 a článkom 25 ods. 7 nariadenia (EÚ, Euratom) č. 1141/2014.
         Príjemca náležite spolupracuje s úradom OLAF a poskytuje mu všetku pomoc, ktorú OLAF potrebuje v záujme uskutočňovania kontroly.
         Európsky parlament môže kedykoľvek retroaktívne upraviť rozhodnutie o konečnej sume financovania na základe zistení úradu OLAF v súlade s článkom 25 ods. 7 nariadenia (EÚ, Euratom) č. 1141/2014. Predtým, ako Európsky parlament rozhodne o retroaktívnej úprave rozhodnutia o konečnej sume financovania, musí byť príjemca náležite informovaný o príslušných zisteniach a zámere Európskeho parlamentu upraviť rozhodnutie o konečnej sume financovania a musí mať príležitosť na predloženie svojich pripomienok.
         II.28.8.   Práva Európskeho dvora audítorov na kontrolu

         Európsky dvor audítorov vykonáva svoje právo na kontrolu v súlade s uplatniteľnými predpismi, a najmä s článkom 137 ods. 2 nariadenia o rozpočtových pravidlách a článkom 25 ods. 6 nariadenia (EÚ, Euratom) č. 1141/2014. Uplatňujú sa články II.28.3 a II.28.4.
         Príjemca náležite spolupracuje s Dvorom audítorov a poskytuje mu všetku pomoc, ktorú Dvor audítorov potrebuje v záujme uskutočňovania kontroly.
         II.28.9.   Nesplnenie povinností vyplývajúcich z článku II.28.1 až 4

         Ak si príjemca nesplní povinnosti stanovené v článku II.28.1 až 4, Európsky parlament môže považovať všetky náklady, ktoré príjemca odôvodní nedostatočne, za neoprávnené.

               Za Európsky parlament
               [priezvisko, meno]
               [podpis]
               V [Štrasburgu, Luxemburgu, Bruseli]

         Príloha 1

            Odhadovaný rozpočet

                        Náklady

                     Oprávnené náklady

                     Rozpočet

                     Skutočnosť

                        A.1: Náklady na personál

                                 1.

                                 Mzdy

                                 2.

                                 Príspevky

                                 3.

                                 Odborné vzdelávanie

                                 4.

                                 Náklady na služobné cesty personálu

                                 5.

                                 Ostatné náklady na personál

                        A.2: Náklady na infraštruktúru a prevádzkové náklady

                                 1.

                                 Náklady na nájom, prevádzku a údržbu

                                 2.

                                 Náklady na zriadenie, prevádzku a údržbu zariadenia

                                 3.

                                 Amortizácia hnuteľného a nehnuteľného majetku

                                 4.

                                 Nákup drobného kancelárskeho tovaru

                                 5.

                                 Poštovné a telekomunikačné výdavky

                                 6.

                                 Náklady na tlač, preklady a reprodukciu

                                 7.

                                 Ostatné náklady na infraštruktúru

                        A.3: Administratívne náklady

                                 1.

                                 Náklady na dokumentáciu (noviny, tlačové agentúry, databázy)

                                 2.

                                 Náklady na štúdie a výskum

                                 3.

                                 Súdne trovy

                                 4.

                                 Náklady na účtovníctvo a audit

                                 5.

                                 Podpora tretím stranám

                                 6.

                                 Ostatné administratívne náklady

                        A.4: Náklady na schôdze a reprezentáciu

                                 1.

                                 Náklady na schôdze

                                 2.

                                 Účasť na seminároch a konferenciách

                                 3.

                                 Náklady na reprezentáciu

                                 4.

                                 Náklady na pozvania

                                 5.

                                 Ostatné náklady súvisiace so schôdzami

                        A.5: Náklady na informovanie a publikácie

                                 1.

                                 Náklady na publikácie

                                 2.

                                 Tvorba a prevádzka internetových stránok

                                 3.

                                 Náklady na propagáciu

                                 4.

                                 Komunikačné prostriedky (zariadenia)

                                 5.

                                 Semináre a výstavy

                                 6.

                                 Ostatné náklady súvisiace s informovaním

                        A.6: Suma vyčlenená na „rezervu na pokrytie oprávnených nákladov v prvom štvrťroku roku N + 1“

                     A. CELKOVÉ OPRÁVNENÉ NÁKLADY

                        Neoprávnené náklady

                                 1.

                                 Rezervy

                                 2.

                                 Kurzové straty

                                 3.

                                 Pochybné pohľadávky voči tretím stranám

                                 4.

                                 Materiálne príspevky

                                 5.

                                 Ostatné (spresniť)

                     B. CELKOVÉ NEOPRÁVNENÉ NÁKLADY

                     C. CELKOVÉ NÁKLADY

                        Príjmy

                     Rozpočet

                     Skutočnosť

                     D.1 Rozpustenie „rezervy na pokrytie oprávnených nákladov v prvom štvrťroku roku N“

                     neuplatňuje sa

                     D.2 Financovanie zo strany Európskeho parlamentu

                     D.3 Členské poplatky

                                 3.1

                                 Poplatky členských nadácií

                                 3.2

                                 Poplatky jednotlivých členov

                     D.4 Dary

                     D.5 Ostatné vlastné zdroje

                     (vymenovať)

                     D.6. Úroky z predbežného financovania

                     D.7. Materiálne príspevky

                     D. CELKOVÉ PRÍJMY

                     E. Zisk/strata (F – C)

                     F. Suma vyčlenená z vlastných zdrojov na rezervný účet

                     G. Zisk/strata na overenie súladu so zásadou neziskovosti (E – F)

            Poznámka: iba orientačná štruktúra. Záväzná štruktúra odhadovaného rozpočtu sa uverejňuje každoročne spolu s výzvou na predkladanie návrhov.

         Príloha 2
         Pracovný program
         [vloží sa do každej žiadosti o financovanie]

         (1)  Ú. v. EÚ L 317, 4.11.2014, s. 1.

         (2)  Ú. v. EÚ L 298, 26.10.2012, s. 1.

         (3)  Ú. v. EÚ L 362, 31.12.2012, s. 1.

         (4)  Ú. v. EÚ L 333, 19.12.2015, s. 50.

         (5)  Ú. v. EÚ C 205, 29.6.2017, s. 2.

         (6)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

         (7)  Nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (Ú. v. ES L 243, 11.9.2002, s. 1).

         (8)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, 15.11.1996, s. 2).

         (9)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).